text:
Theoneste Nkurunziza
Nzabonakura Samuel wasigajwe inyuma n’amateka arishimira ko yatsinze ikizamini cya Leta gisoza icyiciro cya mbere cy’amashuri yisumbuye nyuma y’ibibazo by’ingutu bijyanye n’imyumvire y’abo mu muryango we .
Uyu musore ufite imyaka 20 tumusanze mu mudugudu wa Bukamba, Akagari ka Ngondore, Umurenge wa Byumba mu karere ka Gicumbi aho atuye we n’umuryango we urimo abandi bana batandatu.
Avuga ko yahuye n’ibibazo ubwo yasozaga amashuri abanza abaturanyi n’abavandimwe bakamubwira ko adakwiriye kujya mu mashuri yisumbuye ngo kubera ko iwabo nta bushobozi bafite kandi ko iwabo ntawigeze yiga.
Yagize ati “Ndangije amashuri abanza numvaga nakwigumira mu rugo n’abandi bakambwira ko ntawashigajwe inyuma n’amateka wiga bituma najye ncika intege. Natangiye kwiga amashuri yisumbuye mbifashijwemo na Croix Rouge y’u Rwanda, kwari ukumpata. Nagezeyo biranga kubera kutamenya uko abandi biga, ndasibira noneho majije gusibira, nahise menya uko abandi biga nkajya ngerageza kubaza abandusha; byarangiye nsinze ikizamini cya Leta.”
Ku bwe ngo kimwe mu byatumye atsinda ikizamini ku manota 29 ni ingufu yabishyizemo atitaye ku bamuca intege agakurikira mu ishuri, ibyo atumvise akabaza umwarimu. Ati “Ibanga nta rindi, ni uko nahinduye imyumvire, ntangira kumenyera ubwoba burashira najye nkumva ko ndi nk’abandi banyeshuri twiganaga; ibyo ntumvise nkabaza mwarimu. Ni cyo cyanshoboje gutsinda kandi niteguye kwiga ishuri ry’imyuga, ku buryo nzabasha kwikorera nkayakirigita nkiri hasi. Inama nagira bagenzi banjye ni uko bakwiga babishyizeho umwete.”
Iyamuremye François ni umubyeyi wa Nzabonakura Samuel. Mu byishimo byinshi aganira n’umunyamakuru wa Panorama yavuze ko yishimiye ko umwana we yatsinze.
Ati “Narishimye ni uko nabuze amikoro yo kugira icyo muhemba. Mushiki we yanze kwiga ageze mu mwaka wa kabiri mu mashuri yisumbuye. Murabizi imibereho yacu nta kintu tugira mwadukorera ubuvugizi nkabona ibikoresho Croix -Rouge itazatanga.”
Uyu mubyeyi anavuga ko agira inama abandi baturanye na we basigajwe inyuma n’amateka bakwiye kwita ku bana babo bakabashishikariza kwiga.
Umukozi wa Croix Rouge mu mushinga wo gufasha abasigajwe inyuma n’amateka mu karere ka Gicumbi, Ndibwohe Damas, avuga ko byabateye ishema kubona umwana bishyurira atsinda neza.
Ati “Croix-Rouge y’u Rwanda yagize uruhare runini kugira ngo abana baturuka mu miryango y’abasigajwe inyuma n’amateka bashobore guhindura imibereho n’imyumvire. Nkanjye umukozi wa Croix –Rouge, Samuel yaranshimishije atsinda neza ku manota 29 kuko hari n’abana barya umugati n’icyayi mu gitondo ntibajya bayagira. Mbere abana ntibajyaga ku ishuri bitwaza inzara, Croix-Rouge rero icyo yakoze ni ukubagaburira ku mashuri.”
Irigenera Prudence ushinzwe umutungo ku ishuri ryisumbuye rya Kibari mu murenge wa Byumba, avuga ko koko abana bakomoka mu miryango y’abashigajwe inyuma n’amateka batitabiraga kwiga, ariko ngo kuva Croix-Rouge ibashyiriyeho gahunda yo kubagaburira ku ishuri ubu nta kibazo agira.
Ati “Isaha zo gusohoka ziragera tugahita tubagumana tugahita tubajyana aho baririra cyane ko bo baba bashaka kugira ngo baze barye bahite bigendera. Iyo bavuye muri refegitwari duhita tubashorera bagasubira mu ishuri.”
Umuyobozi w’Akarere ka Gicumbi Juvenal Mudaheranwa avuga ko kuri ubu abasigajwe inyuma n’amateka bamaze guhindura imyumvire ku bijyanye no kwiga.
Agira ati “Igipimo cy’ubwitabire bw’abana babo ku mashuri kiri hejuru isuku mu ngo zabo barimo kubakirwa amazu akomeye ku buryo burambye. Ubona hari intambwe yatewe tuzashyiraho imbaraga.”
Abana bafashwa na Croix-Rouge y’u Rwanda mu karere ka Gicumbi mu mashuri bagera kuri 250 harimo 205 baturuka mu miryango y’abashigajwe inyuma n’amateka.


c: text/html

text:
Nyuma y’ uko Nyamulinda Pascal wari Umuyobozi w’ umugi wa Kigali yeguye mu buryo bwatunguye abatari bake, inama njyanama y’ umugi wa Kigali yateranye ku wa Gatanu yemeje ko Busabizwa Parfait aba Umuyobozi w’ umugi wa Kigali w’ agateganyo.
Amakuru y’ uko Nyamulinda wari umaze umwaka umwe atorewe kuyobora umugi wa Kigali yeguye yamenyekanye ku wa Gatatu tariki 11 Mata 2018, nyamara ku wa Kabiri tariki 10 uyu muyobozi yari yagiye mu kazi nk’ uko bisanzwe. Mu ibaruwa yanditse amenyesha ubuyobozi ko yeguye yavuzemo ko yeguye ku mpamvu ze bwite.
Njyanama y’ umugi wa Kigali ku wa Gatanu yarateranye yiga ku ibaruwa y’ ubwegure bwa Nyamulinda irabwemeza inashyiraho umuyobozi w’ umugi w’ agateganyo bwana Busabizwa Parfait usanzwe ari umuyobozi w’ umugi wungirije ushinzwe ubukungu n’ iterambere.
Itegeko riteganya ko iyo meya yeguye Njyanama iba igomba gutegura amatora yo kumusimbuza bitarenze amezi atatu.
Pascal Nyamulinda yeguye mu gihe umugi wa Kigali umaze amezi atanu udafite Umunyamabanga nshingwabikorwa dore ko Eng. Didier Sagashya wari kuri uyu mwanya yirukanywe mu Ugushyingo umwaka ushize wa 2017 ashinjwa imyitwarire idahwitse mu kazi.
Perezida wa Njyanama y’ umugi wa Kigali Anastase Rutabingwa avuga ko babizi ko icyuho cy’ Umunyamabanga nshingwabikorwa gihari gusa avuga ko barimo gushaka umusimbura dore ko uyu mwanya wo udatorerwa ahubwo apiganirwa binyuze mu gukora ikizamini cy’ akazi.
Rutabingwa amara impungenge abafite ubwoba ko hari imirimo ishobora gupfa kubera ko hari imyanya ibiri idafite abayobozi.
Yagize ati “Nta cyuho kiri mu buyobozi kuko dufite ba visi meya babiri, n’ umuyobozi w’ akarere w’ agateganyo mu gihe dutegereje gutora undi. Ku ruhande rwa tekinike dufite abatekinisiye bakora mu biro by’ umunyamabanga nshingwabikorwa”
Mu mirimo iraje ishinga umugi wa Kigali muri iyi minsi harimo gushyira mu bikorwa igishushanyo mbonera cy’ umugi, kwagura imihanda mu rwego rwo kugabanya ubucukike bw’ amamodoka no kongera ibikorwa remezo muri rusange.
26,993 total views, 200 views today

robotstxt: allowed

filter: keep


text:
Umwihariko mu gusukura uruhu rwo mu maso
Uruhu rwo mu maso rukenera gusukurwa byihariye birenze koga gusa n’amazi n’isabune isanzwe, kuko iyo twisiga amavuta cyangwa se umwanda uva mu ruhu ubwarwo hari uturemangingo dupfuye ( cellule mortes) tuza ku ruhu tuba dukeneye kuvaho ngo uruhu ruhumeke. Uko gusukura rero bisaba kurukuba cyangwa se kuruhanaguraho imyanda mu buryo bwihariye.
Ku muntu ufite uruhu rwumagaye, ufite uruhu rw’amavuta ruriho ibiheri byinshi, ufite urushaje kubera izuba cyangwa imyaka, ufite amabara menshi ndetse no k’ufite uruvanze, bose baba bakeneye gusukura uruhu rwabo mu buryo bwihariye.
Ni muri ubwo buryo bisaba ko umuntu arusukura arukuba neza bikurikije uruhu rwe :
• Rimwe mu cyumweru ku ruhu ruvanze,
• Kabiri mu cyumweru ku ruhu rw’amavuta,
• Rimwe mu kwezi ku ruhu rwumiranye,kugirango uruhu rwe rusubirane, amabara n’ibiheri bigabanuke.
Gukoresha amaproduits yabugenewe : Muri abo bantu batandukanye buri wese ashobora gufata umwanya ku mugoroba akarusukura, akoresheje amaproduits yabugenewe.
Kuvanga bimwe mu biribwa ukabyisiga : ushobora gufata bimwe mu biribwa tuba dufite mu ngo ukabivanga ukabyisiga bitewe n’ uruhu ufite. Muri ibyo biribwa harimo : indimu, tomates, inkeri, avocat, igi, umunyu, ubuki, porici(oats), concombre, inanasi, laitue, umuneke, olive oil n’ibirayi.
Ibyo biribwa ushobobora kubikoramo scrub, tonik cyangwa se mask, dore buri kimwe ibyo gikora ku ruhu :
Scrub : scrub ikuraho uturemangigo twapfuye cyangwa twashaje cyane ukayikoresha ahantu hakunda kuba uduheri nko mu gahanga, ku mpande y’izuru, akananwa cyangwa ku matama ku bantu bagira uruhu rw’amavuta ; igatuma uruhu rukora utundi turemangingo dushya.
Mask : mask isubiza umubiri intungamubiri uba ukeneye, ikumutsa uruhu rufite amavuta menshi, kandi ikagabanya amabara
Tonik : ifunga utwenge tw’umubiri mu kuwurinda bacteri zakwinjira mu mubiri, ikanahanagura indi myanda yose iba yasigaye inyuma.
Byanditswe na Sandrine, wita ku bwiza ku buryo bw’umwuga ( professional beauty therapist)
Photo Internet
Ibitekerezo byanyu
-
-
-
-
-
-
-
-
-
Muraho ,ese Niki nakora ngo Uruhu rwajye ruse neza kd ntituje ,mporana uduheri tumeze nkama humane mu maso none nakora iki kd mbona iyo ntisize nabwo bidashira niyo ndaye ntisize byuka nyaga mu maso ?murakoze
-
Utwo duheri ushobora kuba uduterwa nuko ufite uruhu rw’amavuta. Bisaba rero ko ukora mask yumutsa uruhu
Soma hano inkuru ivuga ku buryo bwo kwita ku ruhu rw’amavuta http://agasaro.com/spip.php?article3998
-
-
ndabakurikirana kandi ndabakunda
mfite amabara y’ umukara mu maso yanze kuvaho,nakoresheje sebamed biranga aza cyane mu gihe cy’ izuba.
mungire inama
Murakoze
-


text:
Uko wakwikorera amata y’ikivuguto
Ibikenewe
- Amata inshyushyu:5l
- Imvuzo:1/2 cya igikombe cy’amata y’ikivuguto
Uko bikorwa
- Teka inshyushyu yawe neza
- Yitereke ihore cyane ariko ntakonje
- Kuraho igikoko
- Yayungurure neza
- Shyiramo ya mvuzo yawe
- Pfundikira neza uyatereke ahantu
- Bireke nka masaha menshi cyangwa biba byiza ubikoze n’ijoro kugeza mu gitondo utongeye kuyapfundura
- Yashyire muri frigo cyangwa ahantu hakonje nka nyuma y’amasaha 2 Fata umutozo
- Yavuruge neza kugeza igihe anoze cyangwa ashizemo utubumbe twose.
- yategure muri jag yabugenewe idafite ikindi kintu ijya ijyamo


text:
*Ubushakashatsi bwagaragaje ko abagore bakora mu mirima y’icyayi ari 60%,
*UNICEF mu byo izakora harimo guhugura ababyeyi bakagaburira abana indyo yuzuye,
*Inganda z’icyayi n’amakoperative bizashakira ababyeyi babikorera aho bazajya basiga abana.
Aya masezerano Ikigo cy’Igihugu gishinzwe Iterambere ry’ibyoherezwa mu mahanga bikomoka ku buhinzi n’ubworozi (NAEB), kimwe n’umuryango mpuzamahanga wita ku bana (UNICEF) bayasinye kuri uyu wa kabiri agamije gukemura ikibazo cy’imibereho y’abana baba bari kumwe na banyina bakora mu mirima y’icyayi.
Ku ruhande rwa NAEB hari Umuyobozi wungirije, Urujeni Sandrine naho UNICEF yari ihagarariwe na Ted Maly. Bombi bavuze ko aya masezerano azibanda ku mikoranire iri ‘technical’ aho UNICEF izafasha mu guhugura ba nyiringanda z’icyayi, abakozi n’ababyeyi uburyo nyabwo bwo kwita ku bana babo.
Ted Maly yagize ati “Imibare igaragaza kugwingira kw’abana cyane mu duce duhingwamo icyayi, ndetse hari aho birenga 30%, twizeye ko aya masezerano buri ruhande ruzayungukiramo, mbere na mbere areba imibereho myiza y’abakozi, n’imiryango harimo n’abana, azongera umusaruro w’inganda (companies) n’amakoperative, kandi atume u Rwanda rukomeza kugera ku kerekezo 2050, no kugera ku ndego z’iterambere rirambye (SDGs).”
Aya masezerano ateganya ko UNICEF na NAEB bizakorana n’izindi nzego zirimo Minisiteri y’Abakozi (MIFOTRA), ishinzwe Uburinganire n’Iterambere ry’Umuryango (MIGEPROF), iy’Ubutegetsi bw’Igihugu (MINALOC), mu kongera imbaraga mu byatuma ubuzima n’imirire, isuku n’isukura no gufata neza abana biba byiza mu duce duhingwamo icyayi.
Umuyobozi wa NAEB wungirije, Urujeni Sandrine yavuze ko ubu atavuga ngo hazakoreshwa amafaranga angana atya muri ibi bikorwa, gusa ngo ko ku ruhande rwa UNICEF izabaha ubufasha buri ‘technical’ mu bijyanye n’amahugurwa.
Yavuze ko inganda n’amakoperative y’icyayi ari byo bizubaka (bizagena) aho abana bazanaga na ba nyina ku kazi baje gusorama icyayi bazasigara kandi bakanahemba abakozi bazabitaho.
Yagize ati “Ntabwo byanyorohera guhita mbishyira mu mibare (ibikorwa bizakorwa), ariko imibare iza nyuma y’ibikorwa byapanzwe, ubufatanye na UNICEF buzibanda kuri ‘technical collaboration’ aho bazadufasha baduha ubumenyi, kuko ntabwo ari NAEB ikora ako kazi, icyayi 100% kiri mu maboko y’abikorera, inganda n’amakoperative n’abahinzi. Uyu mugambi rero ntabwo urangiriye aha hagati ya NAEB na UNICEF ahubwo ni umugambi munini w’igihugu aho turi kugira ngo dufashe abana bari mu mirimo mibi iyo ari yo yose bayivemo.”
Yavuze ko hazubakwa ubufatanye n’inganda zikaba ari zo zizubaka ibyo bikorwa remezo bigamije kuzamura imibereho y’abana n’abagore bakora mu cyayi nyuma y’uko ubwo bukangurambaga buzaba bwabacengeye.
Karamaga Francois Perezida (Chairman) w’Amakoperative y’Icyayi mu Rwanda avuga ko bashyize imbaraga nyinshi mu kuvana burundu abana mu mirimo y’icyayi mu myaka itatu ishize.
Avuga ko mu mirima yagenewe inganda iri ku buso buhuje ari naho hakorera amakoperative akoresha abo aha amafaranga ngo ntibakemera abana bari munsi y’imyaka 18 kubakorera, ariko ngo baracyarwana no gukemura icyo kibazo mu mirima y’abaturage ku giti cyabo aho ababyeyi bakoreshamo abana babo.
Ati “Uyu mushinga icyo uzadufasha ni ukwigisha, kuko ikibazo kinini ntikiri ku bana, ntikiri ku makoperative ikibazo kinini kiri ku babyeyi.”
Karamaga avuga ko mu myaka ibiri ishize bakuye mu mirima y’icyayi abana 850 mu nkunga bari bafite, ngo abana 520 bigishijwe imyuga itandukanye bashyirwa muri koperative kandi ngo bizakomeza kugera ubwo ikibazo kizarangira.
Mu Rwanda hari amakoperative 19 y’abahinzi b’icyayi arimo abahinzi 42 000, mu bakozi bakorera ayo makoperative abagera kuri 60% ni abagore. Uruganda rwa SORWATHE rwamaze kubaka irerero ryakira abana b’aba bagore bakora mu cyayi, Karamaga avuga ko abana babo bazajya bigira ubuntu.
Imirimo ikoreshwa abana iracyariho mu buryo butandukanye
Uretse abakozi bo mu ngo Leta idasiba kuvuga ko ababakoresha bakwiye kubanza kugenzura ko bujuje imyaka 18 y’ubukure, bitaba ibyo ababakoresha bagahanwa, ibihano bisa n’ibihora mu magambo gusa.
Hari abana benshi bata ishuri bakajya kurinda umuceri ahantu hatandukanye mu gihugu. Umuseke ubwo wasuraga igishanga cya Rukomo, mu karere ka Nyagatare tariki 19 Kamena 2017, bamwe mu barinda umuceri badutangarije ko nubwo abayibozi bahagurukiye ikibazo cy’abana bakora ako kazi hakiri abaza kuwurinda bataye ishuri.
Umunyamabanga Nshingwabikorwa wa Komisiyo y’Igihugu ishinzwe Abana, Claudine Uwera Kanyamanza yari mu gikorwa cyo gusinya amasezerano hagati ya UNICEF na NEAB, yavuze ko umwana yakagombye kwiga akarangiza, nyuma agatekererezwa ibindi bizamufasha yamaze kugira ubumenyi.
Yavuze ko imbaraga nyinshi zashyizwe mu bukangurambaga aho ngo bibutsa kenshi abakoresha abana mu ngo kubabaza indangamuntu kugira ngo abafite imyaka iri hasi ya 18 bajyanwe mu ishuri, ibyo byo kwigisha ngo nibivaho hazakurikizwaho guhana.
HATANGIMANA Ange Eric
UMUSEKE.RW


text:
Iinamico ‘Umurage’ irimo ubutumwa bujyanye no kwigisha umuryango nyarwanda kuboneza urubyaro, kurengera uburenganzira bw’abana, guhangana n’imirire mibi, kurwanya ihohoterwa rishingiye ku gitsina.
Muri iyi nkuru, Inyarwanda.com tugiye kubagezaho ibice bishya bitatu by'iyi kinamico 'Umurage' aho igice kimwe gifite iminota 15. Tubibutse ko iyi kinamico yatangijwe na UmC ku bufatanye na Leta y’u Rwanda binyuze muri Minisiteri y’ubuzima,UNICEF na Population Media Centre (PMC).
UMVA HANO IGICE CYA KANE CY'IKINAMICO 'UMURAGE'
UMVA HANO IGICE CYA GATANU CY'IKINAMICO 'UMURAGE'
UMVA HANO IGICE CYA GATANDATU CY'IKINAMICO 'UMURAGE'


text:
Nyuma yo kwandikirwa n’Itorero ADEPR ribabwira ko bambuwe inshingano bari barifitemo mu mwaka ushize, kuri ubu noneho ntibemerewe no kwegera igaburo ryera; ntibanemerewe kujya mu nama z’abakirisitu.
Bakumiriwe ku igaburo ryera nyuma y’aho barekuwe by’agateganyo n’Urukiko rukuru, bakurikiranweho kunyereza miliyari zisaga ebyiri z’amafaranga y’u Rwanda ubwo hagati ya 2015 na 2016 bayoboraga iri torero.
Ku ikubitiro abahawe akato n’imidugudu basengeraho ni Eng. Sindayigaya wahoze ari Pasiteri muri Paruwasi ya Kamashashi na Mutuyemariya Christine wahoze ari Umudiyakoni ku Mudugudu wa Kamashashi muri iyo paruwasi.
Mu kiganiro na IGIHE, Umushumba wa ADEPR muri Paruwasi ya Kamashashi, Rev. Pastor Nkejumugabe Narcisse yagize ati "Tariki 31 Ukuboza 2017 nibwo twahagaritse Mutuyemariya Christine na Eng. Sindayigaya kubera ibyaha bijyanye no kunyereza umutungo w’itorero. Twabaye tubaheje niko itorero rikora; iyo uvugwaho ibintu nka biriya uba ugomba kuba uhejwe kwegera igaburo ryera hamwe no kujya mu nama z’abakirisitu."
Umushumba wa ADEPR Paruwasi ya Kicukiro Shell, Rev. Pastor Nkurunziza Richard, na we yatangarije IGIHE ko Tom Rwagasana atemerewe kwegera igaburo.
Yagize ati "Yahagaritswe mu nama y’abakirisitu yabaye ku Cyumweru gishize tariki 7 Mutarama 2018. Impamvu yatumye ahagarikwa ijyanye n’ibyatumye yamburwa inshingano. Icyo yemerewe kugeza ubu ni ukuza mu materaniro nk’abandi. Naramuka yihannye azababarirwa yongere ajye ku igaburo nta kibazo."
Yakomeje avuga ko ubusanzwe Tom Rwagasana aza mu materaniro nk’abandi ariko kuri ubu ngo akaba ari inyuma yaryo.
Mu mahame ngengamyitwarire ya ADEPR, iyo umwe mu bayoboke baryo yakoze ibyo bita icyaha cyangwa hari ibyo akekwaho, ahabwa akato.
Mu Ukwakira 2017, nibwo ADEPR yandikiye amabaruwa Sibomana Jean wahoze ari Umuvugizi wa ADEPR; uwari umwungirije Tom Rwagasana, amabaruwa abambura inshingano za gipasiteri uhereye ku wa 6 Ukwakira 2017.
Aba bandikiwe ariko bahise batera utwatsi ibyo bandikiwe bavuga ko byakozwe mu buryo bunyuranyije n’amategeko.
Ubwo bamburwaga inshingano, Umuvugizi wa ADEPR, Rev. Karuranga Ephrem, yabwiye IGIHE ko aba bambuwe ubupasiteri "bambuwe inshingano gusa" naho ibindi byemezo byafatwa n’umudugudu basengeraho, bareba niba bakwiye kujya ku igaburo ryera.


text:
INTASHYO: ubu ni ubwoko bushya bw’inyandiko za SHIKAMA, intashyo
ikazajya itegurwa na Dr NKUSI Yozefu ikaba iteguwe mu buryo bwo gutebya. Mu
NTASHYO, Shikama izajya igerageza gusesengura ibibazo by’ingutu byugarije u
Rwanda mu gihe ushinzwe kubikemura yibera mu mudendezo muri Amerika (USA)
n’ahandi akaba ahaba iminsi igera kuri 200 mu mwaka mu Rwanda akahaza asa
n’uje kuhasura!
Dg NKUSI Yozefu
————————————————————————————————————————-
Segahinda Ngezahabagabo
Akarere k’Amajyepfo, intara ya Gisagara
Letariki ya 15 werurwe mu mwaka wa
2016. Kuri Giselansi Kijana Muzehe,
Giselansi, ni Segahinda Ngezahabagabo wa Maburakindi na Nyirabaravuga wa
hariya mu Gahenerezo wongeye kubasuhuza. Urwandiko rwanjye rw’ubushize ngo rwabagezeho
rutinze kuko uwo naruhaye yageze muri USA asanga wavuyeyo werekeje Dubai
arwoherejeyo rusanga wagannye muri Singapour barwoherejeyo basanga
werekeje I Hong Kong mu Bushinwa. Ntabwo nakurenganya ni akazi kenshi!!
None se ko mu banyarwanda miliyoni 12 zose ntawe wabona ukubera minisitiri
w’ububanyi n’amahanga uzi gukora, hari uwakurenganya kuba wigira aho hose?!
Ariko se aho kugushimira ubwo bwitange, abenshi ntibirirwa bagusebya ngo uba
wagiye guhisha amafaranga yawe!
GUSHIMA
Giselansi, ni ukuri mperuka kugushimira igikorwa uheruka gukora ubwo
wari wagiye kwitemberera muri Senegal mu minsi ishize. Kugirango ufunge umunwa
babandi birirwa basakuza ngo usesa umutungo w’igihugu mu ngendo zawe muri
Shikama basigaye bavuga ko ziruta iz’umwarabu Ibn Batouta, warangije kwiryohera
I Dakar maze werekeza muri Guinnee mucyo wise uruzinduko rw’akazi kandi
uhasinyira n’amasezerano atanu ya baringa! Naritegereje maze ndavuga nti
ntureba se ahubwo, biriya byari byaramucikiye he koko?! Kuki atigiye ku mugore
we Nyiramongi ujya kwisurira abana be muri USA agahitira muri zimwe muri za
kaminuza zaho gutanga ngo amasomo, maze ibyari ugusura abana bikitwa uruzinduko
rw’akazi, amafaranga yakoreshejwe mu kwishimisha k’umuryango wanyu akaba
akubiswe icyuhagiro. Ni ukuri kiriya gikorwa nagikuriye ingofero pe.
Si ibyo gusa ariko, nakunze ni uko
uherutse kubigenza muri bwa bwiherero bwa 13.Nakunze ukuntu utongeye
gucanshamira abagaragu wagabiye. Nari nagize ubwoba ko uri bukore nko muri 2015
kandi uzi akazi k’indashyikirwa bagukoreye ko kugukanira ikoti uzasaziramo mu
Rugwiro; nagushimiye rwose uko wabyitwayemo kuko uzongera kubakenera umwaka
utaha wa 2017 mu gutekinika amatora yo kukugira umwami muri Repubulika; Yozefu
Habineza aherutse kubivuga neza ubwo yagiraga ati: “ aho ujishe igisabo ntuhatera ibuye”.
Giselansi, ndongera kugushimira nanone uko uheruka kubigenza muri wa
mwiherero wa 13. Sinzi ko ndi bubone impapuro zo kwandikaho ibyo ngushimira uyu
munsi. Giselansi, ni byiza kubona uzana umugore wawe nako mu gisirimu ngo
muvuga madamu, ndetse n’umukobwa wawe Ange nawe namubonyemo, ni byiza rwose. Ba
bandi birirwa basakuza ngo Agatsiko, Agatsiko bazahekenye amenyo bayamarire mu
nda. Waberetse ko atari indobanure zigize Agatsiko zigiye kubayobora nako kubategeka
mu myaka iri imbere, ahubwo ari umuryango wawe nyiri zina, nibahekenye amenyo
bayamarire mu nda; cyane cyane za nyangabirama zo muri SHIKAMA.
Muzehe, Kijana wacu, ndongera kugushimira ko wagize utya mumaze
kwiyakira iminsi itatu yose hariya I Gabiro, ugategeka ko abagaragu bawe
batongera kwiha amenyo y’abasetsi bandika imyanzuro ya buriya bwiherero. None
se ko ibibazo biba bikubiye mu mwanzuro w’umwaka uheruka mwongera kujya mu
mwiherero ukurikiyeho nta kibazo na kimwe mukemuye, ubwo ntikuba ari ukwiha
amenyo y’abasetsi? Ikibazo cy’amashanyarazi cyavuzwe kenshi, noneho bigeze
n’aho Kigali irara mu kizima rimwe na rimwe, na sitade Huye ikabura amashanyarazi
mu mukino wa CAF!Inzara mu gihugu yavuzwe kenshi noneho bigeze n’aho 50%
by’abana bari munsi y’imyaka 15 bagwingiye nkuko bitangazwa na LONI, ibi byose
bikaba bituruka ku mirire mibi!
Uburaya bwavuzweho kenshi mu myiherero ariko noneho si uburaya gusa kuko
hari n’ubupfubuzi ndetse n’ababikora byombi, iki kibazo se kireba ba Ngofero
hari aho gihuriye n’Agatsiko?!Sinibagiwe kandi n’abana bo ku mihanda,
batwanduriza imihanda kuko ubu abenshi bayigendamo nta n’inkweto bambaye,
ndetse bamwe ubu bakaba barara muri za ruhurura batwanduriza imiyoboro ijyana
umwanda; ndakeka ko bitari ngombwa kongera kwanzura dushyira aba bose kuri
gahunda ziri imbere; ndakwizera rwose, ugiye gutegeka ko aba bose bafatwa
bakajugunywa muri za gereza kugirango badakomeza kwanduza isura y’u Rwanda no
kunukira abanyamahanga baza kwigira ku Rwanda buri munsi.
IBIMBABAZA
1.
U
Rwanda rwaragwingiye rukaba rugomba kujyanwa mu kigo mbonezamirire.
Giselansi, ibyo ngiye kukubwira ntubifate nk’urwenya; ni ukuri
ndakwigize ubitekerezeho cyane. Mperutse kureba kuri TEZIYO, umwe mu bakozi
bawe asobanura iby’ubukungu bwo mu Rwanda maze bimbera nka ya mayobera yo kwa
Padiri avuga ko Imana Data n’umuhungu we Yezu Kirisito n’undi mugabo ngo witwa
Roho mutagatafu ngo aba bagabo batatu bose ari Imana; ariko ngo hariho igihe
bakora Imana imwe! Niko, byarancanze, baba umwe bageze mu mwiherero nk’umwe
muherukamo, cyangwa buri gihe? Najajwe, umbabarire ni ayo abasaza muvandi.
Twigarukire ku bukungu bwacu. Uriya mugabo wari kuri Teleziyo yavuze ko
ubukungu bw’u Rwanda bwakuze mu kigero cya 7 % umwaka ushize wa 2015 naho
ng’uyu mwaka rukazakura 6%!!!!Ibi byarancanze rwose, ese dukurikije iyi mibare
ubukungu bw’u Rwanda burakura cyangwa buragwingira? Nubwo nta mashuri nize
nkaba narirangirije atatu abanza, ndabona njyewe ubu bukungu ibyarwo
bimeze nk’ibya ba bana bo mu Rwanda bari munsi y’imyaka 15 hafi ya bose
bagwingiye bakaba bagomba kujyanwa mu bigo mbonezamirire; ubu bukungu bwagombye
kujyanwa nabwo mu kigo mbonezamirire naho ubundi bwaki irabuhitana aho bukera!!
2.
Kuki
Giselansi wigisha muri kaminuza zo mu mahanga mu zacu ntukandagizemo ikirenge?
Nkimara kumva iyi mibare ivuzwe
hejuru, negereye ka gahungu k’iwanjye kamaze imyaka itanu mu rugo kandi
kararangije kaminuza kakaba karize iby’ubukungu. Nakabajije niba
iyi nyamaswa yitwa ubukungu bayipimisha ya metero dukoresha cyangwa hari ikindi
gipimo bakoresha. Yaraye ansobanurira budukeraho ariko sinasobanukiwe na busa;
natoyemo ijambo rimwe gusa: “GOROWUSU(growth)”!Naravuze
nti singaye na mwene Rutagambwa ubima akazi, ubwo se wize iki!Yararakaye,
arazenga, azenguruka inzu yose akubita inzugi, ngize Imana agana iy’uburiri.
Reka nongere nterere akajisho kuri TEZIYO maze nkubona wowe giselansi kuri
TEZIYO ngo wasobanuraga iby’ubukungu muri kaminuza ngo ya Havadi(Harvard)!
Nishimiye kubona uwatubohoje muri 1994 yigisha muri imwe muri za
kaminuza za mbere ku isi kandi bavuga ko wowe utarangije n’ayisumbuye!
Umunyamakuru wasobanuraga ibyawe, yavuze ko ari inshuro nyinshi Giselansi
yigisha muri za kaminuza hirya no hino ku isi, ngo wakoze nk’ibi muri za
kaminuza zo muri USA nyinshi, mu Bwongereza, ndetse na Singapur!!!
Nkimara kumva aya magambo, nahise nshoberwa nifata ku munwa! Giselansi,
ni gute wasiga iby’iwanyu bita imitemeri maze ukajya gupfundikira iby’ahandi?
Niba atari ibanga, uku niko gukunda igihugu muhora mutwigisha?Ni gute umwana
wanjye yarangiza kaminuza atazi uko ubukungu bukura cyangwa bugwingira kandi
uhari ukajya kubyigisha abo muri za kaminuza z’ahandi utaye iz’iwacu?
Giselansi, ni ukuri ntibikubabaze cyangwa ngo uvuge ko ngusuzuguye, ugomba
kugororwa ukigishwa gukunda igihugu, maze ubwo buzobere bwawe abana b’u Rwanda
nabo bakabusoromaho.
3.
Kuki muvuga ko
amafaranga yabuze kandi hari inganda zikora impapuro?
Giselansi, tukiri kuri iki kibazo cy’ubukungu, ko wumva amafaranga
yashize mu bubiko kandi mukaba mumaze iminsi mucuruza impampuro, ikibazo
mwahuye nacyo ni ikihe koko?Kuki mudakora impapuro nyinshi ngo munatwubakire
amasoko hirya no hino mu midugudu, ngo muziduhe natwe twibonere urumiya? Ese
rwa ruganda rwa Zaza rwakoraga impaporo kera rwarahagaze?Niba rwarahagaze se
kuki mutubaka izindi?Giselansi, mwikwikubira ibyiza n’Abanyakigali mwenyine,
nimudushakire uburyo natwe ducuruza impapuro kuko inzara itwugarije nkuko
nabikwandikiye mu ibarwa y’ubushize.Hari umudepite wo muri Repubulika ya mbere
ya Bwengenyakuri witwaga Rutabagisha wigeze kubaza ikibazo nk’iki muri 1967; birababaje kubona kitarabonerwa umuti kugeza
n’ubu.; ni impapuro zibura cyangwa n’ubushake bubura?
Giselansi,
reka noye kubarambira kuko nzi ko ubu uriho witegura kujya mu mahanga cyangwa
utekereza igihugu cyo kujya kuruhukiramo; reka ndekere aha nzakomeze
ubutaha. Ariko ni ukuri abo wabohoje muri 1994 ubukene butugeze
kure, nusubira mu mahanga ejo cyangwa none nimugoroba, uzatuzanire impapuro
nyinshi natwe tuzazicuruze turamire ibibondo.
Segahinda Ngezahabagabo .Akarere k’Amajyepfo, intara ya Gisagara,
umuturage wo mu Gahenerezo
Dg NKUSI Yozefu
www.shikamaye.blogspot,no
Uharanire ko Ukuri gusimbura ikinyoma


text:
ABARI B’IMPUNZI Z’ABANYARWANDA BABA MURI CONGO HARI ICYO BABAZA MALALA Yousafzai
Ubundi igihe cy’agahenge, izi nzirakarengane z’abana b’abakobwa b’impunzi z’Abanyarwanda baba mu mashyamba ya CONGO (Dore ko ntagihe cy’amahoro bigeze bagira kubera igikorwa cyo guhiga impunzi bukware gihoraho) biberagaho mu buzima bw’ishuri no gukora ibikorwa bibatunga nko guhinga… Ubundi nyuma y’amasomo n’iyo mirimo, i muhira Ababyeyi bagerageza bakabakusanya bakabanyuriramo ibyerekeye umuco Nyarwanda, bakanabatoza gusenga no kuzirikana ijambo ry’IMANA.
Amashuri ni ikintu cy’ingenzi impunzi z’abanyarwanda bitayeho bidasubirwaho kuko incabwenge ari nyinshi muri izo mpunzi nyine, bityo zo zizi agaciro ko kwiga, babaye nubundi abambere mu kwitangira urwo rubyiruko (sura urubuga rwacu www.Aferwar-Duterimbere.org urahasanga inkuru nyinshi zikubwira uko uburezi bwitaweho mu mpunzi z’Abanyarwanda).
Muri iki gihe intambara zarushijeho, amashuri yabaye ahagaze none ubu bibereyeho mu buzima bwa BURACYA NTIBURIRA. Nubwo amashuri yahagaze kubera intambara, mu bushobozi bwabo aba bana bahorana akayihayiho cg inyota yo gushaka kumenya aho isi igeze bakagerageza gukurikira ibiyiberamo. Ni muri urwo rwego umwe muribo wari ugeze mu mwaka wa gatandatu w’amashuri yisumbuye twaganiriye ku inkuru yasomye k’ urubuga nkoranyambaga rwa Facebook (dore ko ari umwe mu bari benshi b’impunzi z’abanyarwanda baba muri aya mashyamba bakurikirira kuri uru rubuga ibibera kuri iyi isi).
Iyo nkuru yavugaga iby’uruzinduko rwa MALALA Yousafzai wabaye ikirangirire mu guharanira uburenganzira bw’abana b’Abakobwa, uherutse mu karere k’ibiyaga bigari muri iyi minsi ishize aho yasuye n’u Rwanda. Yateruye ambwirako urwo ruzinduko mu karere kacu ubwarwo atari rubi, ariko ngo abona ko yibeshye cg yabeshywe aho yagombaga gusura nyirizina. Naramubajije ngo ansobanurire neza icyo ashatse kuvuga nuko akomeza ambwira ati:
<<Madame rwose dore Ubu mfite imyaka 21, namenye ubwenge nsanga mba muri ubu buzima bwo mu buhungiro, mbana na maman gusa, yambwiye ko papa yaguye mu nkambi ya Katare igihe bazisenyaga. Uyu munsi amasasu n’amabombe binyirirwaho nkirirwa niruka imisozi nkabura ishyikizo. Nyamara iyo urebye imyaka yanjye usanga iby’u Rwanda n’abahoze barutuye kera ntarabaho n’u Rwanda n’abarutuye ubu ntaho mpuriye nabyo. Hagati aho ndasanga arinjye na bagenzi bajye duhuje ikibazo uriya MALALA yagombaga gusura muri Kano karere. Ubu se iyo anyuraha ntiyari kujyana inkuru y’impamo uko akarengane k’ubana n’abari kameze hano muri aya mashyamba ya Congo? Dore imyaka 21 maze hano mu mashyamba nta mfashanyo y’abaterankunga yigeze iboneka yaba iy’amashuli, ubuvuzi ndetse no kubona aho umuntu arambika umusaya. Uyu MALALA yashoboraga kuvuza akamo mu bantu bihaye Imana cg abandi Bagiraneza bakamenya ko ikiremwamuntu cyatesesekeye muri ano mashyamba.
Madame rero ndagirango mwe mwandika muzatubwirire abashobora kugera kuri iriya Ntwari isi yose yemera bazamubwireko igihe yagendereraga akarere k’ibiyaga bigari yaciye cg yacishijwe kuruhande, ko atageze aho abo yagombaga kuvuganira bari>>.
Ngayo nguko, uyu mwari nabuze icyo musubiza mwemerera kuzagerageza kugeza kubandi igitekerezo cye. Abayoboye iyi isi, nasoza mbaburira mbibutsako agahinda n’amarira by’INZIRAKARENGANE bigera ku lMANA. Iyi MANA kandi nasanze umubare munini w’abatuye isi bayemera. Baramenye rero ubwo izaba ihagurukiye kurengera ABABUZE KIRENGERA igihe kirekire ntibazirushye basenga ay’AMATAKIRANGOYI, bagerageza kuyibutsa ibiterane bakoze bayishimira, hato itazababwira ngo hoshi mugende mwa BIVUME mwe sinigeze mbamenya.
Murakoze muragahorana lMANA yo Buhungiro bw’ lmbabare.
Tine INGABIRE
Duterimbere Media


text:
Impamvu 7 zo gushyigikira ubwoko bw’Abayuda, n’igihugu cyabo Israyeri.
Mu minsi ishize nibwo nanditse umwandiko nibazagamo niba umuntu yashyigikira igihugu cya Israeli, no mu gihe cyaba kiri mu makosa, umutima nama w’uwo muntu ubigenzura,ufite ukundi umubwira,. Muri uwo mwandiko nagaragaje ko nahitamo icyo umutima nama umbwira, ndagira ngo mvuge ko ibyo byari ibitekerezo byanjye n’imyumvire yanjye bwite, ntategeka umuntu gukurikira. Muri uyu mwandiko rero, mu rwego rwo gushyira imbere ukuri, no kugeza ku bantu amakuru nyuma bakihitiramo igikwiye, twiyemeje kubageza ho ibitekerezo by’umu Pasteri utanga impamvu umukristo agomba gushyigikira Abayuda, n’igihugu cyabo Israeli.
“Tubanze tuvuge muri make (ni make koko kuko hari byinshi byavugwa kuri iyi ngingo) ku rwango rwagiriwe Abayuda uko ibihe byagiye bisimburana arirwo rwiswe antisemitisme
Iri jambo ubundi ryatangijwe na Wilhelm Marr, wariho mu myaka ya nyuma y’ikinyejana cya19, , akaba afatwa nk’uwatangije urwango rw’Abayuda ayobora ishyirahamwe Antisemiten Liga (ihuriro ry’abarwanya Abayuda)r akaba ariko yaraje kwisubiraho akandika undi mwandiko yise Testament d’un anti-Semite (Ubuhamya bw’urwanya abayuda)agiye gupfa, anafite impungenge ku ngaruka z’urwo rwango yabonaga rurimo gukwirakwira, no gukura mu gihugu cy’Ubudage.
Marr rero ntiyibeshyaga kuko mu myaka 66 yakurikiyeho urwo rwango rwavuyemo ingaruka z’ukubaho kw’ibigo byo gutsemberamo Abayuda, no kugeza kuri Jenoside yabo yatsembye abagera kuri miliyoni 6
Ariko rero, ntabwo urwango rw’Abayuda rwatangiranye na Marr gusa cyangwa Abadage muri rusange, ahubwo ni ibintu byatangiye cyera , bishyigikiwe ndetse n’abakristo (bangiraga Abayuda kuba barishe Yesu, bakabita ibivume, bakaba baragiye bagirirwa nabi aho bari baratataniye kw’isi hose , bahezwa, bashyirwaho ibibi byose). Ndetse nubwo abantu bari babonye ibyo bakorewe na Hitler byasabye, ko mu itangira ry’ikinyejana cya 20, aribwo Abakristo, bihana urwango, n’iheza bagiye bagirira Abayuda,
Uburyo bwose bwo kurwanya Abayuda, buhabanye n’inyigisho za Yesu Kristo, kandi bugaragaza ubwigomeke ku byahishuwe n’ibyanditswe Byera.
Impamvu 7 umukristo agomba gushyigikira Abayuda na Israyeri.
1.”Kandi nzaha umugisha abakwifuriza umugisha, kandi uzakuvuma nzamuvuma, kandi muri wowe ni mo imiryango yose yo mu isi izaherwa umugisha,” itang 12;3
Imana yasezeranye ko izaha umugisha umuntu cyangwa igihugu kizaha umugisha ubwoko bwatoranyijwe. Amateka yerekanye kenshi ko ibihugu byabereye umugisha ubwoko bw’Abayuda, Imana nayo yagiye ibiha umugisha, kandi n’amahanga yavumye ubwoko bw’Abayuda, nayo yavumwe n’Imana.
2.Abakristo bafite ideni ryo gushimira Abayuda uruhare bagize mu kuza k’ukwemera kwa Gikristo “…Agakiza kava mu bayuda,” Yoh 4:22. Abayuda bagize uruhare ku bukristo biturutse ku byanditswe Byera banditse byo mu Isezerano rya Cyera, kandi ari abahanuzi, ari intumwa, ari abigishwa, ari abayobozi ba mbere b’itorero, ari Mariya na Yosefu ;bose bari Abayuda.Ntibishoboka rero ko wakwiyita umukristo ntukunde Abayuda.
3.Mu gihe hari abakristo bashaka guhakana isano riri hagati Y ayEsu w’I Nazareti n’Abayuda, Yesu we ntiyahakanye ubuyuda bwe.
Yavutse ari umuyuda, akebwa ku m unsi wa munani, akomeza amategeko ya Mose, yambaraga igishura cy’amasengesho kiranga umuyuda wese, yanapfiriye ku musaraba, wari wanditseho ngo”Dore Umwami w’abayuda”.Igihe yari ku isi, na nubu ari mu ijuru Yesu yakomeje gukunda Abayuda.
Hari umugisha wihariye ku bantu baha umugisha Israyeri, n’umugi wa Yerusalemu
“Nimusabire I Yerusalemu amahoro,abagukunda bagubwe neza” Zab 122:6
5.I Kapernawumu Yesu yinjiye ku musirikare w’umu nya Roma kuvura umugaragu we bitewe nuko abayuda bari bamubwiye ko”Birakwiye ko ubimukorera kuko akunda igihugu cyacu, akaba yaratwubakiye n’I Sinagogi”
Uriya munyamahanga yaheshejwe umugisha no kuba yarahaga umugisha ubwoko bw”abayuda, mu gihe yabubakiraga nisinagogi
6.Imana yahisemo inzu ya Korneliyo ngo abe iyambere mu banyamahanga yakira ubutumwa Bwiza,no kubatizwa mu Mwuka Wera, bitewe n’ibyiza yakoreraga ubwoko bw’abayuda, atanga impano, n’amafaranga.
7.Ibihugu byose byo ku isi byabayeho, (byashyizweho), n’ibikorwa by’abantu keretse, igihugu cya Israeli, cyagiyeho ku gikorwa cy’Imana.
Buriya butaka bwahawe Abrahamu, n’igisekuruza cye binyuze muri Isaka na Yakobo, mu isezerano rihoraho kandi ridasubirwaho(Itang 12:1,3;13:14-18;15:1-21;17:4-8;22:15-18; 26:1-5;, na Zab 89:28-37
Ibitekerezo
Ndebera umuntu uvanga Amasaka n’amasakaramentu. Jesus Christ’s mission lies not in changing political reform but changing the Heart. Kanda hano umusubize
Ndebera umuntu uvanga Amasaka n’amasakaramentu. Jesus Christ’s mission lies not in changing political reform but changing the Heart. Kanda hano umusubize
Maraya mu myemerere!!! Injiji gusa gusa!!!!!!! Erura wibere umuyuda,ugire n,imbaraga zo kwemera ko uri impumyi itazi iyo iva n,iyo ijya!!! Kanda hano umusubize
Ndabaza Kanamugire, ese abo mudahuje imyemerere,ubita maraya ,injiji ushingiye kuki? Ninde waguhatiye gusoma inkuru yanditse? Ndunva watandukuriye birenze! Msg yatanze ifite banyirayo! Uri mumwijima ntacshobora kumenya ibibera mumucyo! Kanda hano umusubize
ufite imwunvire yomugitabo BIBLIA YERA niwew'unva ibyubugingo Kanda hano umusubize


text:
Rwanda : Imyanya myiza mu mihigo siyo ntego, turashaka impinduka mu mibereho y’abaturage-Guverineri w’Iburasirazuba
Ibi guverineri Uwamariya yabibwiye abayobozi b’ibanze mu nampa mpuzabikorwa y’Intara y’Iburasirazuba yateranye ejo kuwa 27/9/2012 aho barebeye hamwe aho Uturere tugeze duhigura imihigo twahize muri aya mezi atatu ashize.Madamu Uwamariya Odetta uyobora Intara y’Iburasirazuba aravuga ko abakozi bose mu nzego z’ibanze muri iyo Ntara bakwiye gukora cyane, bakazirikana ko akazi kabo ari ukuyobora abaturage mu bikorwa bibateza imbere kandi bikazana impinduka nziza mu buzima bwabo.
Umuyobozi w’Intara yasabye abayobozi kwihatira guhigura imihigo neza, bareba koko niba igera ku ntego yo guhindura ubuzima bw’abaturage bukaba bwiza aho kwita ku kuzuza impapuro zizabazanira amanota meza gusa.
Muri iyi nama bishimiye ko Uturere two mu Burasirazuba twesheje imihigo n’amanota meza twose, ndetse n’imyanya ikaba yarabaye iyo hejuru ureste uturere twa Rwamagana na Kirehe kandi natwo amanota yagabanutse kubera imihigo mike itaragezweho neza bitewe n’abaterankunga batatanze inkunga bari baremeye.
Ibi ariko ubuyobozi bw’Intara y’Iburasirazuba burasaba ko bitagira uwo bica intege, ndetse abahigura imihigo bakagambirira cyane cyane guteza imbere abaturage no kubageza aheza.
Â


text:
Kimwe mu bintu bikunze gutesha umutwe abagabo, ni abagore badatuza ngo bicare hamwe bubake urugo, ugasanga bashishikajwe no guca inyuma abagabo babo, gusa hari bamwe bafite umutima usanga bakunda byimazeyo iterambere ry’urugo rwabo. Nk’uko bwiza .com idahema kubagezaho inkuru z’urukundo zo kubaka, dore bimwe bizakwereka ko umugore wawe ataguca inyuma.
1. Yumva agukumbuye buri kanya akanabikwereka : Iyo umugore akunda umugabo we uzasanga igihe adahari yumva amukumbuye, umunsi umwe adahari akumva wamubererye igihe kirekire.
2. Ahora ashaka udushya yagukorera: Iyo umugore akunda umugabo we uzasanga aharanira kugira udushya amukorera kugira ngo arusheho kumukunda.
3. Agukunda ukenNye cyangwa ukize : Iyo umugore akunda umugabo we bya nyabyo ntabwo ahindurwa n’ibihe uko byagenda kose amwereka ko amukunda haba mu bihe bibi no mu byiza.
4. Agushyigikira mu byo utekereza : Umugore ukunda umugabo we uzasanga aba amushyigikiye akanamufasha kugera ku ntego ze. Uzasanga ashishikazjwe no kumugira inama y’icyatuma agera ku iterambere riruseho.
5. Akuremamo icyizere : Umugore ukunda umugabo we uzasanga akora ibintu niyo byaba bito bituma umugabo we arushaho kumwiyumvamo. nko kumutekera ibiryo akunda, kwambara imyenda akunda kugirango amushimishe, kubaha umuryango wawe n’abo azi ko muri inshuti,…
Hari ibimenyetso byinshi byaguhamiriza ko umugore wawe akuzirikana kandi agukunda gusa ibi tuvuze haruguru n’iby’ingenzi.
Uwineza Vanessa@Rwandapaparazzi.rw
132,420 total views, 200 views today


text:
Amavuta y’inka, isoko y’intungamubiri nyinshi
amavuta y’inka mu ndimi z’amahanga bayita beurre mu gifaransa cyangwa butter mu cyongereza. Mu Kinyarwanda bamwe bayita IKIMURI abandi bakayita IBIRUNGE. Aboneka bahereye ku mata y’ikivuguto, aho bayacunda haba mu buryo bwa gakondo cyangwa bakoresheje imashini zabugenewe, noneho hakavamo ya mavuta.
Nubwo amavuta y’inka kubera kutaboneka hose ashobora gusimbuzwa margarine, nyamara ntabwo binganya umumaro, na cyane ko amavuta y’inka aba ari umwimerere.
Amavuta y’inka ni isoko nziza ya vitamin zinyuranye. Iy’ingenzi twavuga ibamo ni vitamin A iyi ikaba ifitiye umubiri wacu akamaro kanini, nko gutuma tureba neza. Kandi inatuma umubiri wacu ukora imisemburo ucyeneye ku gipimo cyiza. Uretse ibyo kandi hanabonekamo vitamin D, E na K.
Iriya vitamin K ibamo ni iyizwi nka vitamin K2, ikaba ari vitamin iboneka gacye muri ibi byo kurya by’uruzungu byateye. Ikaba ifatiye runini umubiri. Ifasha umubiri mu kuyungurura kalisiyumu iwurimo. Kuyibura bitera indwara zinyuranye nk’indwara z’umutima, kanseri, n’indwara yo kuribwa amagufa, akamungwa. Twongereho ko iboneka mu mavuta n’amata by’inka zagaburiwe ubwatsi gusa.
Ikimuri ni isoko y’imyunyu-ngugu inyuranye. Iyo ni nka manganese, chrome, zinc, umuringa, selenium. Selenium by’umwihariko ivana imyanda imeze nk’uburozi mu mubiri. Ikimuri kinabamo iodine. Twibutseko selenium ahandi wayisanga ari mu ngano zikiri zose, atari izagizwe ifarini.
Ikimuri kandi ni isoko y’ibinure byuzuye. Nubwo kera twize ko ibinure byuzuye (saturated fats) atari byiza nyamara ntaho bigeze batwereka ububi bwabyo. Ahubwo ubu byamaze kuboneka ko ibi binure bifasha mu kurwanya cholesterol mbi, kandi bigafasha umuntu guhaga vuba iyo ari kurya, bigafasha umubiri gukoresha ibinure wifitemo, bikarwanya umubyibuho. Ikindi kandi bifasha umubiri kurwanya mikorobi ndetse bikanatuma igogorwa rikorwa neza. Twibutseko cholesterol mbi ari nk’ingese mu mitsi y’amaraso, kuko ituma ifungana, bigatera umutima gutera nabi.
Ibirunge biringaniza ibinure bya omega-3 na omega-6. Habamo rero aside izwi nka arachidonic acid ikaba ifasha mu mikorere myiza y’ubwonko, uruhu rwiza ndetse bikanafasha mu ikorwa ry’imisemburo irwanya kubyimbirwa.
Amavuta y’inka kandi cyane cyane aya za zindi zitunzwe no kurisha gusa, arimo Conjugated Linoleic Acid. Iyi izwiho kurwanya kanseri kandi ikarinda umuntu kuba igifufumange (abyibushye nta mbaraga), ahubwo akaba akomeye.
Habonekamo kandi Glycospingolipids. Ibi ni ibinure bizwiho kurinda igifu n’amara gufatwa na mikorobi zinyuranye.
Uretse mu mavuta y’inka no mu rukoko ruboneka ku mata gusa, nta handi wasanga ikizwi nka Wulzen Factor. Iyi ikora nk’umusemburo ikaba igira imimaro myinshi. Irinda kubyimba no kuribwa mu ngingo, kimwe na rubagimpande. Ikindi niyo ituma kalisiyumu ijya mu magufa aho kwigira mu ngingo kuko iyo ibayemo nyinshi bitera indwara y’imitsi.
Akoreshwa ate?
Amavuta y’inka araribwa. Nyuma yo kuyatunganya, uyavanga n ibyo kurya bimaze gushya bigishyushye.
Amavuta y’inka kandi barayisiga. Kuyisiga bituma uruhu ruba rwiza kandi rukoroha. Ndetse kuri bamwe andi mavuta yananiye akenshi ay’inka kuyisiga birabafasha.
Icyitonderwa:
Nubwo amavuta y’inka ari meza, kuyarya unayavanga n’ibindi birimo amavuta menshi nka avoka, marigarine, mayoneze, ifiriti n’ibindi si byiza, kuko binaniza igifu.
Aya mavuta tugura atunganyijwe, banza urebe niba barerekanye ko yakuwe mu mata y’inka zitunzwe n’ibyatsi gusa kuko mu bihugu byateye imbere inka nyinshi zitungwa n’ibindi, bigatuma ikimuri cyazo kitaba cyujuje ubuziranenge.
twabibutsako amavuta yinka uguriye kuri murukali.com ari ay inka z’inyarwanda yatunganyijwe neza kandi afite isuku.
Umwana utarageza imyaka 5 si byiza kuyamugaburira kuko umubiri we uba utaragira ingufu zo kuyatunganya ngo ukuremo ibikenewe gusa.


text:
Karongi : Urubyiruko rurasabwa kurangwa n’indangagaciro z’umuco Nyarwanda no kwiyubaha
Muri iki gihe u Rwanda rwitegura kwizihiza umunsi mukuru wo kwibohora usanzwe uba ku wa 4 Nyakanga, Ubuyobozi bw’Akarere ka Karongi buributsa urubyiruko ko ntawakubaka igihugu adafite ubuzima bwiza bityo More...
URUBYIRUKO RUFITE INSHINGANO YO KURINDA IBYAGEZWEHO
Urubyiruko rwari mu nteko rusange Nyagatare. Gufasha urubyiruko kwihangira imirimo hagamijwe ko rwiteza imbere niyo ntego akarere ka Nyagatare gafite. Gusa ariko narwo ngo rwiteguye gukomeza kubumbatira umutekano More...
Urubyiruko rurasabwa kubungabunga ibimaze kugerwaho mu myaka 20 ishize
Umuyobozi w’ingabo mu turere twa Karongi na Rutsiro, Lieutenant Colonel John Karega, arashishikariza urubyiruko kubumbatira umutekano w’iterambere igihugu kimaze kugeraho kugira ngo hatagira uzongera More...
Rutsiro : Inteko rusange y’urubyiruko yarebeye hamwe ibyagezweho n’ibiteganyijwe
Urubyiruko ruhagarariye urundi Inteko rusange y’Inama y’Igihugu y’urubyiruko mu karere ka Rutsiro yateranye tariki 30/06/2014, abayitabiriye barebera hamwe ibyagezweho muri uyu mwaka ushize More...
Huye: Hari byinshi urubyiruko rwishimira u Rwanda rwagezeho mu myaka 20 yo kwibohora
Abitabiriye inteko y’urubyiruko Mu byo urubyiruko rwo mu murenge wa Tumba ho mu Karere ka Huye rwishimira byagezweho mu myaka 20 yo kwibohora, harimo umutekano, kutavangura Abanyarwanda, n’ibindi bikorwa More...


text:
Burya uwavuzeko amahanga aryoha ntiyabeshye, gusa hari ukundi kuri buri wese acyeneye kumenya kutajya kuvugwa cyangwa se ngo kwerekanwe muri yamafoto meza tujya tubona y’ abahatuye, ibyo reka tubirekere undi munsi twivugire kucyatuzinduye aricyo “ibyo nahuriye nabyo imahanga”, burya ngo harinjirwa ntihasohokwa, nanjye ndi muri abo bakoresheje ibishoboka byose ngo simpasohoke gusa biranga biba iby’ ubusa.
Mubusanzwe nturuka muri kimwe mubihugu bigize Africa y’ iburasirazuba, ndi imfubyi dada na mama batabarutse nkiri muto nsigarana na mukuru wanjye ndetse na musaza wanjye mukuru. Kuberako iwacu tutari twishoboye njye narerewe mukigo cy’ imfubyi cyari cyarubatswe n’ urusengero iwacu twasengeramo, nibo bamenyeraga byose. Urwo rusengero rwari rufite imikoranire n’ urundi rusengero ruba mumahanga, nuko rimwe baza gusaba ko bazajya bohereza abana babaga muri icyo Kigo mubiruhuko iyo imahanga muri gahunda yo kwiga icyongereza. Kubwamahirwe ku ikubitiro ninjye bahisemo hamwe n’ abandi bana b’ abakobwa twabanaga batatu. Badushakiye ibyangomba byose by’ urugendo, mbese twagezeyo dusanga batwiteguye bihambaye.
Twagize umwanya wo gutembera ndetse no kwiga, gusa mbibutseko twari kuhamara ibyumweru bitatu gusa ubundi tugataha kuko twese twari tutararangiza amashuli yisumbuye. Umunsi wo gutaha ugeze umutima warambwiye ngo ese ubundi urajya hehe? hari umubyeyi usanzeyo? uritesha amahanga uganahe handi ? abandi bose niho birukira none wowe uratashye ? ubwo se utagize andi mahirwe yo kugaruka ntiwazicuza icyatumye udasigara?. Uwo mwanya nahise mfata umugambi wo gucika abo twari gusubiranayo. Umunsi twari bugende hari mugitondo mumaze kwitegura nuko mbabwirako hari umuntu ngiye kureba mumugi washakaga kuntuma kub’ iwabo. Yewe mbaheruka ubwo, barategereje baraheba gusa igikapu cyanjye nagiye nkitwaje kuko nari nababwiyeko ibyo ari bumpe ndaza mbitwayemo.
Naragiye nirirwa nzerera umujyi wose, gusa muri icyo gihe gito nari mpamaze hari umudamu twari twaramenyanye uva iwacu niwe nahise mbwira uko byagenze nuko ahita ampa igitecyerezo cy’ uko najya aho bakirira izindi mpunzi zose , ubundi ngatangira gahunda yo gushaka ibyangombwa binyemerera gutura yo. Kuko nari nkiri muto( narimfite imyaka 19 ) ikigo cyacyira impunzi cyanyohereje kuba mucyindi cyigo cyirimo abakobwa b’ urungano rwanjye. Mpageze nahahuriye nabandi bagenzi banjye turamenyana ndetse havamo n’ ubucuti bukomeye arinako nkomeza kujya mumanza zo gushaka ibyangombwa bintuza muri icyo gihugu. Hagati aho, abo bagenzi banjye twabanaga batangiye kujya bansohokana dore ko bo nasanze bahamenyereye nyuma y’ iminsi micye nahise menyana n’ umusore wari wazanye n’umukunzi w’ umwe muri abo bagenzi banjye twagendanaga. Twahuriye mukabyiniro, kuko bari baje ari babiri natwe twagiye turi babiri byarumvikanaga ko ngomba kubyinana n’ uwo musore. Nyuma yaho twakomeje kujya tuvugana nisanga namukunze, kurunde rwe sinavuga ngo yarankundaga gusa yambwiragako ankunda . Nyuma y’umwaka naje kubona igisubizo ko ntaburenganzira bwo gutura iyo nabonye, natangiye urugamba rwo gusha buryo ki ntazasubira iwacu. Bampaye amezi arindwi yo kujuririra icyo cyemezo urubanza rukazasubirwamo gusa nabwo byansabaga ubushobozi buhanitse ntari mfite bwo kuzishyura uzamburanira, bitabaye ibyo nagomba guhita noherezwa iwacu.
Munama zose nagishije kubantu batandukanye nasanze amahimo nsigaranye ari atatu gusa
- Gusezerana imbere y’amategeko n’ umuntu ufite ubwene gihugu kuburyo azamvugira ko ndi mufasha we ntibazansubizeyo gusa mugihe ntagiye tugahita twaka gatanya buri wese agakomeza ubuzima bwe
- Gutwara inda y’ umuntu ufite ibyangombwa byo gutura iyo kuko bambwiragako badashobora kohereza umugore ukuriwe mundege.
- Kunywa ibinini bizatuma ngwa igihumure imbere yabaza baje kuntora imuhira.
Ababa imahanga barabizi ibi ni ibintu bimenyerewe cyane, nanjye rero nagombaga guhitamo cyimwe muri ibyo muri ayo mezi arindwi nari nsigaranye, niko guhitamo……..


text:
Iki giterane cyiswe “Youth Convention” cyateguwe n’itorero Blessing Center Church rya Niboye muri Kicukiro, kizaba kuva kuwa 5 - 10 Ukuboza 2017. Ni igikorwa cyahawe intego ihuje n’ubutumwa bwo gushishikariza urubyiruko kutitinya mu kurushaho kwiyegurira Imana.
Umuyobozi w’itorero Blessing Centre Church mu Rwanda, Bishop Paul Mucumbitsi, yabwiye IGIHE ko urubyiruko n’abari mu biruhuko bazitabira ibi bikorwa bateguriwe ubutumwa bujyanye n’ubuvugwa mu gitabo cy’Abacamanza 6:12, bakazabwiriza bakomoza ku byo Imana yabwiye Gidiyoni imusaba kwigirira icyizere.
Yagize ati “Igishoro cya mbere ni ubwenge, igishoro cya mbere ni ugutinyuka, igishoro cya mbere ni imbaraga zubaka, turagira ngo urubyiruko rwacu ntirwitinye mu buryo bwose, mu buryo bwo gukorera Imana ntibavuge ngo ntibashoboye kuko Imana irabashoboza, mu buryo bwo kwihangira imirimo n’ubwo gukorera igihugu bumve ko bashoboye.”
Yongeyeho ati “Ni ukubwira abanyeshuri, urubyiruko ruri mu biruhuko ngo ntibisuzugure mu byo bakorera Imana cyane cyane n’intego y’igihugu cyacu ibwira abantu ngo bihangire imirimo, kwivanamo ibisubizo, kwiha agaciro no kudatinya. Ntibatinye nka Gidiyoni, ni abanyembaraga. Tugize urubyiruko rw’abanyembaraga, ihangira imirimo, bumva ko bashoboke, bakanasenga numva ko byagira akamaro mu kubaka igihugu.”
Iki giterane cyashyiriweho urubyiruko mu itorero Blessing Centre Church cyatumiwemo abaramyi batandukanye barimo Aline Gahongayire, Uwineza Rachel, Moses Niyongabo ndetse n’umuvugabutumwa ukomeye muri Kenya, Bishop John Kagunga uzafatanya na Bishop Paul Mucumbitsi.
Kizajya gitangira guhera saa kumi n’imwe n’igice z’umugoroba kugeza saa mbiri z’ijoro.
Itorero Blessing Centre Church ryateguye iki giterane ryatangiye ibikorwa mu Ukuboza 2016. Ryaherukaga gutegura n’ikindi cy’ububyutse cyabaye muri Kanama uyu mwaka, abantu bakabwirizwa ubutumwa bwo kwisobanukirwa ko ari abanyamugisha.


text:
Narimfite girl friend tumarany imyak4 tukab twiteguraga kurushinga mukwezi kwa8, Namukorey ibintu byose bishoboka namwishyuriy university 3ans arangij umwak ushize,naramusohokanye ahantu hose hashoboka mbese buri kimwe cyose naragikoraga kubwe kuburyo nka 2/3 by umutungo wanjye bimaz kuhagendera.
Ubwo imyiteguro y ubukwe twari tuyigeze kure ark uyu munsi nka samunani yampamagay ati ndashaka ko tubonana, ubwo ndaza namatsiko menshi ntegereje kumv icyo umukunz ambwira ati" kuva uyu munsi sinkiri fiance wawe ntanikintu cyawe nakimwe nshaka kuzongera kumva kuko mfite undi musore ujyiye kunjyana USA" nahise numva mbaye nkumusazi nne ba frndz mfash icyemezo cyo kuva kuriyisi kuko ntakind nab ngitegereje, mbikore?
1.YEGO
2.OYA


text:
Abana b'impinja bakunze guhura n'ibyo bamwe mu babyeyi bita uburwayi bwihariye ndetse ugasanga hari abahitamo kujya kubavuriza mu bavuzi gakondo. Aha twavuga nk'ibyinyo, igihorihori cyangwa icyo mu mutwe, ibirato cyangwa ibirimi, ndetse n'ikirondatumbo.
Mu kiganiro n'ikinyamakuru Izuba Rirashe, Dr Hategeka Ladislas, impuguke mu buvuzi bw'abana (pediatre) akaba anafite ivuriro rivura abana ryitwa "Cabinet Medical de Pediatrie”, arasobanura ibi Abanyarwanda bita indwara z’abana.
Igihorihori/icyo mu mutwe
Dr Hategeka avuga ko ubundi umutwe w'umuntu ugizwe n'amagufa atanu, abiri y'imbere mu gahanga, abiri yo hagati, ndetse na rimwe ry'inyuma. Ngo aya magufa rero aho ahurira haba hafite ishusho y'umwashi (rosange).
Ngo ku mwana w'uruhinja rero umutwe we uba utaraterana, bityo wa mwanya uhuza amagufwa ukagaragara cyane. Ibi rero ngo si ikibazo, ngo byakiba ahubwo umwana aramutse avutse umutwe we uteranye, ngo kuko umutwe cyane cyane ubwonko butazabona aho bukurira. Iki gihe ngo umwana aba yavukanye indwara yitwa craniostenose cyangwa indwara ya crouzon.
Kuba hari abana bagaragaza igihorihori cyane abandi ntibakigaragaze, Dr Hategeka yabisobanuye muri aya magambo "biterwa n'uko abantu na bo bagira itandukaniro. Iyo umwana umwe afite umutwe munini undi akagira muto byanze bikunze ntibagira igihorihori kingana”.
Ikindi ngo gishobora gutera kwigaragaza kw'igihorihori cyane, ni igihe umwana yahuye n'indwara ituma atakaza amazi (deshydratation) nka diarhee, cyangwa kuruka. Ngo icyo gihe umubyeyi yakagombye kumujyana kwa muganga bakamuha imiti ifasha umwana kugarura amazi mu mubiri.
Ngo haba n'igihe umwana avukana ikibazo cy'umutwe munini, afite indwara yo kugira amazi mu mutwe cyangwa se hydrocephalie, ngo umubyeyi yakagombye kwifashisha abaganga kuko na byo bivurwa.
Igihorihori cy'umwana gifunga byibura ku mezi 15, hakaba n'abo gifunga mbere yaho. Ngo iriya miti rero abaganga ba kinyarwanda bashyira ku mutwe w'umwana ngo baramuvura igihorihori, ngo ntacyo uba umaze.
Ibyinyo
Kugira ngo bavuge ko umwana arwaye ibyinyo, aba afite umuriro, aruka, ndetse anahitwa. Dr Hategeka avuga ko ibi biterwa no kwandura mu mara, ngo iyo ajyanywe kwa muganga agahabwa imiti arakira.
Ababyeyi benshi rero ngo bahita babajyana kwa muganga wa gihanga, maze bakabasuzuma ibyinyo kandi hafi ya bose babibabonamo kuko bareba ku ishinya y'umwana babona ifite ibara ry'umweru bakagira ngo nibyo maze bakabikura.
Dr Hategeka avuga ko ibyo bita ibyinyo aba ari ibiguri by'amenyo y'umwana (bourgeois dentaires), kandi ngo aho babikuye nta menyo ahamera. Ngo bikunze gukurwa ku mabwene yo hasi, dore ko ngo akenshi anamera mbere.
Usibye kandi no kutamera amenyo, ngo umwana ashobora gukurizamo ibindi bibazo, cyane ko babikora mu buryo butaboneye bw'umwanda ndetse no kudatera ikinya.
Dr Hategeka, arangiza abwira ababyeyi kutagendera ku bumenyi bubi budafite ishingiro, babona abana babo bafite ibibazo by'ubuzima bakabajyana kwa muganga bakavurwa mu buryo buboneye, bagahabwa n'inama ku buzima bwabo.
Sobanukirwa n’ibyo Abanyarwanda bita “indwara z’abana”
Abana b'impinja bakunze guhura n'ibyo bamwe mu babyeyi bita uburwayi bwihariye ndetse ugasanga hari abahitamo kujya kubavuriza mu bavuzi gakondo. Aha twavuga nk'ibyinyo, igihorihori cyangwa icyo mu mutwe, ibirato cyangwa ibirimi, ndetse n'ikirondatumbo.


text:
Umunyu
Umunyu
Imyunyu ngugu kimwe na za vitamini ni ingenzi ku buzima bw’umuntu. Imyunyu ngugu yihariye 4% by’uburemere bw’umubiri w’umuntu. Imwe muri yo igomba kuboneka buri munsi kandi ku rugero ruhagije. Aho twavuga nka sodiyumu (umunyu), potasiyumu, kalisiyumu, feri, manyeziyumu na fosifori.
Nk’uko aya makuru akomeza abivuga ngo ubusanzwe umubiri ukenera umunyu kugira ngo ugire uruhare mu kuringaniza ubwinshi bw’amazi mu mubiri (régulation de l’eau).
Umubiri wongera kandi gukenera umunyu mu mikorere y’imyakura no mu mikorerere myiza y’inzira zijyana ubutumwa ku bwonko. Aha gatatu umunyu wongera gukenerwa mu mubiri ni mu mikorere myiza y’inyama zitwikiriye amagufwa. Umunyu wo mu gikoni uba ugizwe n’umunyu ngugu wa sodiyumu (Na+) n’uwa chlore (Cl-).
Aya makuru kandi avuga ko ubwinshi bw’umunyu ngugu wa sodiyumu bushobora guteza ibibazo bitari bike mu mubiri. Aha bavuga ko iyo ukabije kuba mwinshi ushobora gutuma habaho ubwiyonegre bw’umuvuduko w’amaraso mu buryo butunguranye kandi ukaba wanakwangiza impyiko mu gihe ukabije kuba mwinshi.
Uyu munyu kandi mu gihe uhuye n’amazi bikagera ku mubiri bishobora kwangiza uruhu. Aha bavuga ko bikunze kubaho mu gihe umunyu uhuye n’icyuya cyabaye amazi. Iyi mvange kandi yangiza amaso, ariko mu gihe kitari kinini.
Iyi myunyu kandi mu gihe igeze mu myanya y’ubuhumekero ishobora kuyangiza rimwe na rimwe igatera inkorora cyangwa guhumeka nabi. Aha bavuga ko ari bibi cyane ko umunyu wagera mu maso kuko ushobora gutera ubuhumyi buhoraho.


text:
André Sebatware
« Ukuri niyo nkingi y’ubumwe bw’abanyarwanda » : André Sebatware arasubiza Aphonse Munyandamutsa
By André Sebatware on 18 mai 2018
Uzangaye guhera, ntuzangaye gutinda (André Sebatware) Ku nyandiko yasohowe n’uwitwa Alphonse Munyandamutsa, ngo yasesenguraga ibyo Madeleine Bicamumhaka yibazaga ku biganiro Ndahayo yagiranye na Ngarambe kuri Radiyo Ishakwe, ku byerekeye ubukonde mu “Majyararuguru y’Uburengerazuba” (Ruhengeri na Gisenyi). Ibiramambu nasanze ahanini ari iharabika, isebanya no kucyatsa aka Semuhanuka. Mu bisubizo byanjye ndibanda ku bimvugwaho n’ibindi nsanga ari […]
Posted in Ahabanza, Amakuru | Tagged Alphonse Munyandamutsa, André Sebatware


text:
Umukecuru w'umunyanijeriya yagize amahirwe yo gushyingira abakobwa be batatu mu mezi atatu akurikiranye. Yarabanje arababwira ati maze nimugera mu ngo zanyu muzajye mumbwira uko bimeze n'abagabo banyu, ariko muzajye mubivuga mu mvugo ijimije. Hashize icyumweru uwa mbere yohereza ubutumwa bugufi kuri telefoni ati NESCAFE. Mukecuru abatura igikombe cya Nescafe asanga handitseho ngo iraryoshye kugeza no ku gitonyanga cya nyuma. Uwa kabiri nawe yandika agira ati BENSON. Umukecuru arebye ku ipaki y'itabi rya Benson asanga handitseho ngo isegereti ya Benson ni ndende cyane kandi ifite umubyimba munini. Mukecuru ati ndabona ibi ntacyo byaba bitwaye ku bakobwa bakirongorwa. Reka rero uwa gatatu nawe azandike, we ati NAIROBI-MOMBASA. Umukecuru yahise atelefona kuri Kenya Airways abaza iby'ingendo za Nairobi-Mombasa. Nuko baramubwira bati indege ihakora igenda gatatu ku munsi, iminsi irindwi y'icyumweru, kandi kugenda gusa ni iminota 75.
Rabbin nako Umukecuru yahise agwa hasi aravuga ati IgweeeeeeeeeYyyy! My daughter will dieyoooooooo!!!!!!!!!!!!!!!!!!!!!!!!!!!!!!!!!!!!!!!
Umukecuru w'umunyanijeriya yagize amahirwe yo gushyingira abakobwa be batatu mu mezi atatu akurikiranye
Umukecuru w'umunyanijeriya yagize amahirwe yo gushyingira abakobwa be batatu mu mezi atatu akurikiranye. Yarabanje arababwira ati maze nimugera mu ngo zanyu muzajye mumbwira uko bimeze n'abagabo banyu, ariko muzajye mubivuga mu mvugo ijimije. Hashize icyumweru uwa mbere yohereza ubutumwa bugufi kuri telefoni ati NESCAFE. Mukecuru abatura igikombe cya Nescafe asanga handitseho ngo iraryoshye kugeza no ku gitonyanga cya nyuma. Uwa kabiri nawe yandika agira ati BENSON. Umukecuru arebye ku ipaki y'itabi rya Benson asanga handitseho ngo isegereti ya Benson ni ndende cyane kandi ifite umubyimba munini. Mukecuru ati ndabona ibi ntacyo byaba bitwaye ku bakobwa bakirongorwa. Reka rero uwa gatatu nawe azandike, we ati NAIROBI-MOMBASA. Umukecuru yahise atelefona kuri Kenya Airways abaza iby'ingendo za Nairobi-Mombasa. Nuko baramubwira bati indege ihakora igenda gatatu ku munsi, iminsi irindwi y'icyumweru, kandi kugenda gusa ni iminota 75.


text:
Uko yafashwe ku ngufu muri Jenoside n’uko yiyubatse
Muraho, nkunda inkuru zanyu ziranyubaka. Nejejwe no kubaha ubuhamya bwanjye kubera impamvu 2 :
1)Ndashaka guhamya ko Imana yangiriye neza ku buryo buhambaye
2)Ndashaka gukomeza abandi duhuje ibibazo
Maman yatubyaye turi abana 3 (abakobwa 2 n’umuhungu 1, nijyewe wari imfura) Namenye ubwoko bwanjye ntangiye amashuri abanza kuko baduhagurutsaga mu ishuri bakabara abahutu n’abatutsi, Imana yangiriye neza ndatsinda njya mu mashuri y’isumbuye muri Nzeri 1990, Inkotanyi zateye maze igihe gito ntangiye umwaka wa mbere, nigaga ntaha, bariyeri ziba ziratangiye dutangira guhangayika, mu kigo naho umutekano wari mucye abatutsi ntibaryamaga kuko muri icyo gihe itotezwa mu mashuri yisumbuye ryaratangiye ku ishuri batubuzaga guhagararana turi 2, abiga dutaha twatangiye guhura n’ibibazo mu nzira, byatumye iwacu bafata icyemezo ko ncumbika hafi y’ishuri kuko inzira nanyuragamo ntaha iwacu itari yizewe n’ubwo urugendo rutari rurerure cyane.
Muri icyo gihe marume yafunzwe mu byitso njya kumusura yarakorewe iyicarubozo ndababara cyane, mbona ko isi indangiriyeho ngambirira kwiyahura kuko nabonaga nta cyizere cy’ubuzima kandi ngatinya kuzasebera ku musozi w’iwacu aho twari twubashywe dutunze dutunganiwe. Umuryango wose wari warahungabanye, ubwoba ari bwose. Mugihe nari ngitekereza uko nakwiyahura nibwo nabwirijwe ubutumwa bwiza bwo kwizera Yesu nk’Umwami n’Umukiza, mbijyamo ntazi ibyo aribyo ariko nsanga ari byiza mboneramo amahoro yo mumutima umugambi wo kwiyahura ndawureka, ntegereza urupfu kuko nari maze kwizera ko ninapfa nzabona ubugingo buhoraho.
Genoside yatangiye turi mu cyumweru cyanyuma cy’ibiruhuko bya pasika. Sinarondora inzira y’umusaraba nanyuzemo ndavuga iby’ingenzi :
Kuwa 8/4/1994:twavuye murugo duhungira ku mashuri abanza. Umubare wakomeje kwiyongera cyane kuko hirya no hino ubwicanyi bwari burimbanije muburyo buteye ubwoba
kuwa 13/4/1994 Twagabweho igitero gikomeye cyarimo interahamwe (MRND n’impuzamugambi CDR). Abayobozi b’inzego zibanze babanje kuza gutanga ihumure batwara intwaro zose bavuga ko baducungira umutekano badusaba kwinjira mu nzu nini yo ku ishuri yitwaga atelier (abize kera barayizi) barangije badufungiramo mukanya gato tubona ikibuga cyuzuye abantu benshi n’intwaro n’amafirimbi tumenya ko ibyacu birangiye, baduteyemo grenade batwika igisenge. Imiborogo y’uwo munsi n’ubu ntirashira mu matwi yanjye. Abagabo n’abasore bagerageje kuturwanaho batera amatafari ariko biba iby’ubusa. Buri wese muri twe yifuzaga ko grenade cyangwa isasu byamwica aho kwicwa urubozo.
Hamaze gupfa abantu benshi nta tafari rigisohoka muri atelier bahamagaye abagore n’abakobwa batarapfa ngo basohoke, ndibuka abagabo n’abasore twarikumwe badushakisha ngo dusohoke basigare bapfa bonyine (hari urusaku rwinshi rw’abana barira n’abakomeretse n’abasamba, igisenge gishya bikatugwira ariko bakabanyuramo baharanira ko hazagira usigara) nisanze nkiri muzima ndasohoka baturunda mu nzu imwe batangira gutoranya abagore n’abakobwa bajya gufata kungufu. Biragoye kubyumva kuba abawe bari kwicwa nabi bakagufata ku ngufu ku manywa yihangu. Uwo munsi jyewe nararusimbutse naryamye hasi abakecuru banyicaraho ijoro ryose.
kuwa 14/4/1994 nazindutse kare ncika ngo batahansanga kuko hari ku manywa habona sinarikubona uko nihisha njya ku mugabo watubereye umuturanyi mwiza anyakira neza arancumbikira bampa imyenda yo kwambara kuko indi itari kumeseka kubera amaraso n’ivumbi narayemo byose byafatanye. Naharaye ijoro rimwe. Nyuma naje kubonana n’abavandimwe na mama n’abandi bo mu muryango twabayeho nabi batubwira ko bazatworosa Habyarimana amaze gushyingurwa.
Andi matariki mabi yabaye 19 na 20 nibwo impunzi z’abarundi 4 zaturutse mu nkambi zabagamo I Nyarushishi ziza kubohoza (gufata kungufu) abatutsikazi, batujyanye mu ishyamba turi abakobwa 3 nabohojwe n’abarundi 2, nagize umubabaro n’agahinda byatumye ntihanganira kongera kurebana mu maso n’abo mu muryango twarikumwe nkurikije uburere bari baraduhaye, mpita ntorongera sinongeye kubonana nabo ukundi kuko babishe, nagiye ntanabasezeyeho.
Umunsi ukurikiyeho mvumburwa aho nari nihishe n’interahamwe zari zishe abantu benshi (abagore n’abakobwa n’abana bari bararokotse ubwicanyi bwo ku ishuri harimo maman na musaza wanjye. Murumuna wanjye yaje gupfa nyuma aguye ku wundi musozi) Interahamwe zingirira imbabazi ntizanyica ariko zari zinyibikiye, umukuru wazo ampa abajya kumbohoza2 bamvuyeho nenda gupfa abakurikiyeho bangirira impuhwe. Ntabwoba bwa sida cyangwa inda nari mfite kuko narinzi ko ntari bubeho. Nasubiye kwa wa mugabo arancumbikira agerageza kumpumuriza, nyuma anshakira uko mva ku musozi w’iwacu bimugoye.
Naje kubonana n’abo mu muryango barokotse Jenoside n’ababaga hanze bamfata neza. 1995 nagize ingorane mfatwa ku ngufu n’umusirakare, icyo gihe niyemeza ko ninsanga ntwite niyahura kuko sinari kubasha gusobanura aho navanye inda nararokotse inda y’interahamwe n’abarundi ngo ntwite mugihe niteguraga gusubira mu ishuri. Imana yangiriye Ubuntu bwinshi sinatwara inda. Ibyo byose nanyuzemo byakomeje kumbabaza cyane nkajya nihererera nkarira ndabyibuka ko hari igihe nasibye ishuri ndira amasaha 24 nikingiranye mu cyumba kuko nigaga ntaha.
Nakomeje inzira yo gusenga, uko iminsi ishira ubuzima bugenda bungarukamo, ntangira kurambagizwa kandi ntazi niba naranduye sida. Nigiriye inama yo kujya kwipisha sida nsanga ndi muzima, nishimye ibyishimo bitavugwa kuko nahoranaga ubwoba nibaza uzandwaza sida ntagira maman nta muvandimwe nta muryango kuko hasigaye bacye cyane. Numvaga ntazashaka kuko numvaga nta musore uzanyemera narafashwe kungufu n’abantu 5 batandukanye, ikindi ngatinya ko n’uzanyemera azabincyurira.
Nyuma yo kumenya ko ndi muzima icyizere cyo kubaho cyarazamutse, marume wanderaga nawe yambereye umubyeyi mwiza agahora antera umwete kuko nari umuhanga mu ishuri akanyereka ukuntu ubuzima buzaba bwiza ntacyo nzaburana umuryango, ngira inshuti nziza z’urungano twasenganaga zamfashaga kwiyakira. Nyuma y’umubabaro mwinshi (nabonye abantu benshi bapfa, nafashwe ku ngufu, nabonye abo bahamba ari bazima, nanyagiwe n’imvura nyinshi, nabaye mu gihuru, narakotse ku munota wanyuma inshuro 4 numvise imiborogo y’abicwa n’amafirimbi y’abica, nabonye abari abapagasi b’iwacu badufataho ijambo, nabuze ababyeyi, abavandimwe, abo mumuryango wahafi na kure n’abaturanyi,...)
1. Nagenze urugendo rurerure rwo kwiyakira, kubabarira no gusubira mu buzima busanzwe nubu ndarukomeje, nabifashijwemo no kwiringira Imana, umuryango mwiza mvukamo, n’inshuti n’umugabo. Nagumanye indangagaciro z’umuryango, nubwo nta cyizere cy’ubuzima nari mfite ariko nagumanye kubaha, gukora cyane no kuba inyangamugayo, byatumye niga kandi aho nabaye hose sinegeze nitwara nabi.
2. Nabashije kurangiza amashuri y’isumbuye na kaminuza ndihirirwa na marume (nshimira marume ko yansubije mu ishuri ku ngufu, numvaga ntacyo amashuri amaze ariko njyayo kubera kubaha) kugeza igihe FARG yatangiriye inyishyurira umwaka wa kabiri n’uwagatatu muri ULK, nabonye akazi ndangije uwa gatatu mpita nivana muri FARG ndiyishyurira kuko numvaga hari abandi bababaye kundusha.
3. Nabonye umusore mwiza unyemera uko ndi mubwira ibyanjye imyaka yose tumaranye irenga 15 mushimira ko atancyurira kuba yarasanze ntari isugi, ndabimwubahira cyane. Umugabo yanshishikarije kwiga masters twishyura $10,000 yari amafaranga menshi dukurikije ubushobozi bwacu ariko yanteye umwete nanjye njyayo kubera kumwubaha (ku rwanjye ruhande numvaga ntacyo amashuri amaze kuko ntawe yarengeye muri Jenoside ahubwo uwize niwe washakishwaga kurusha abandi). Ndashimira umugabo wanjye ko yangiriye inama nziza.
4. Imana yangiriye neza impa abana. Nababajwe cyane no kubyara maman atariho ngo mushimire. Nshimira abakiriho bo mu muryango wanjye bazibye icyuho cy’abo nabuze waranshyingiye, urantwikurura kandi warampembye nabyaye. Umuryango mvukamo n’umugabo n’abana bagaruye icyizere cy’ubuzima mbona impamvu yo kubaho, ubu ndi umugore n’umubyeyi wishimiye kubaho (njya mvuga ko igihe nari nkeneye urupfu ntarubonye ubu noneho nshaka kurama kuko mfite impamvu yo kubaho, nkazabona abakwe n’abakazana n’abuzukuru)
5. kubera gukurira mu ikandamizwa sinigeze nibwira ko nakora akazi keza kugeza kurwego rwa director, nyamara marume kuva niga mu mashuri abanza yahoraga ambwira ko ndi umuhanga mfite ubushobozi bwo kwiga no kuzakora akazi keza ariko nkumva bitamfataho. Natangiye akazi ndi comptable, ngumana indagaciro y’iwacu yo kwanga umugayo no kuba umwizerwa bituma nkorarana umwete akazi ngenda ngirirwa icyizere nkazamurwa mu ntera. Umukoresha wa mbere yanzamuye mu ntera rimwe, nyuma nagiye gukora ahandi ku mwanya wisumbuyeho maze kuzamurwa mu ntera inshuro 4, ubu nyobora Administration & Finance department, mfite imodoka yanjye dutuye mu nzu yacu nziza abana bacu biga mu mashuri meza. Mfite icyizere cy’ubuzima.
6. Nshimishwa no kugirira neza abandi, hari umwana w’impfubyi tutagira icyo dupfana nishyurira amafaranga y’ishuri imyaka 5 mu mashuri yisumbuye ubu ageze muri kaminuza, hari abandi bana batishoboye nagiye nkorera ubuvugizi babasha kwiga abandi nkabafasha by’igihe gito, bamwe bararangije barakora bameze neza. Nkunda gusabana n’abandi no kubona babayeho neza cyane cyane iyo nabigizemo uruhare.
Nyuma y’imyaka 24 hari ibikingoye :
1. Ndacyatinya ifirimbi kubera amafirimbi y’interahamwe, ntinya abashinzwe umutekano wo mu muhanda kubera ifirimbi iyo barivugije ndikanga cyane, mbagendera kure kuburyo imihanda bakunda kubamo ndayirinda nkazenguruka kandi nta kosa nakoze (gukorera uruhushya rwo gutwara imodoka byarangoye kubera ifirimbi, naje gusanga atari jye jyenyine, hari undi muntu wambwiye ko atabasha kwihanganira ifirimbi ko azakorera uruhushya rwo gutwara imodoka igihe police izaba itagikoresha ifirimbi mu muhanda no mubizami !).
2. Ntinya umusozi w’iwacu cyane sindabasha gutinyuka kwijyanayo, maze gusubirayo gacye cyane njyanye n’abandi. Nibuka impinja zanyagiriwe mu bihuru zikicwa nabi, nibuka abakecuru beza bishwe nabi barimo nyogukoru nakundaga, nibuka ababyeyi babuze uko batugenza natwe twabuze iyo twerekeza, nibuka twihisha ahatandukanye ngo hazagire abasigara, nibuka abagabo n’abasore beza b’intwari bishwe nabi, nibuka ukuntu iwacu hari heza none habaye amatongo,…
Ndakomeza by’umwihariko abafashwe ku ngufu bose umubabaro wanyu ndawumva abandujwe sida, abatewe inda bakabyara abana batazi ba se kubera gufatwa kungufu n’abantu batandukanye, abasigiwe ubumuga, abasigaye bonyine n’abarokotse Jenoside muri rusange. Mukomere kugera kure siko gupfa, kuba mumaze imyaka 24 mukiriho hari impamvu yo kubaho, muri isura y’abishwe, duharanire kwiyubaka tubeho ahacu n’ahabacu, turerere igihugu tugire uruhare mu iterambere ry’igihugu.
Nshimiye ubuyobozi bw’igihugu bufata mu mugongo abarokotse Jenoside yakorewe abatutsi, abarinzi b’igihango batugiriye neza mu bihe bikomeye bamwe bakahasiga ubuzima, imiryango yitaye ku mpfubyi n’abagabo bihanganiye gushaka abakobwa bafashwe ku ngufu.
Yanditswe na Nyiri ubu buhamya.
photo : google, medicalnewstoday
Ushaka gutanga ubuhamya bwawe nawe watwandikira kuri agasaromagazine@gmail.com
Ibitekerezo byanyu
-
-
Yoooo komera muvandimwe, nejejww nuko wiyubatse ukaba unubaka abandi kubwubu buhamya . Amafirimbi si wowe wenyine na musaza wanjye yanga ifirimbi iyo ayumvise arikanga ntajya anyura mumaasanganiro yumuhanda akunda kubamo polisi njye ntinya abashinzwe umutekano kumuhanda iyo mbabonye ndahunga. Ariko Imana izadufasha nitutanakira ibikomere tuzagira imbaraga zo kubana nabyo
-
Hari ikindi kintu gikomeye nari nibagiwe mukwandika ubuhamya : byamfashe imyaka 7 yose kugirango mbashe kwishimira umugabo, namubonaga muri ya shusho yo gufatwa ku ngufu, nkagerageza kubimuhisha ariko ntaho umugore yahisha umugabo ! Nayobotse gusoma ibitabo birebana no kubaka ingo nsanga inkingi y’ingenzi yubaka urugo ntayibashije, tukitabira ibiterane by’abubatse ingo, nkajya numva ubuhamya bw’abandi, umugabo wanjye akantera ishyaka ryo kugira uruhare muri icyo gikorwa, nanjye niyemeza kuzagera kuri iyo ntego. Nyuma y’imyaka 7 nageze ku ntego, na bugingo nubu nta kibazo, gusa binsaba imyiteguro myinshi nanjye ngashyiramo ubushake nkarwanya gusubira mumateka mabi, iyo amateka mabi angarutse mu bitekerezo nyatsindisha amateka meza, nkabwira umutima wanjye ko umugabo tubana yanyemeye uko ndi, yankoye kandi mukunda, bityo ngatsindagira ko nkwiriye kumubera umugore ukwiriye (ntirariye hari igihe byanga ariko ni gacye ntsindwa, akenshi urwo rugamba rw’ibitekerezo bibi ndarutsinda).
-
Yooooo, Impore muvandimwe.
Umubabaro wagize ni mwinshi, ariko Imana irawuzi. Imana iguhe umugisha ku mbaraga zose wakoresheje kandi ugikoresha ngo wiyubake. Nubwo Imana ariyo igushoboza, ariko nawe uri uwo gushimirwa, uri umugabo kuko uremera ikagushoboza. Komera, imbere ni heza. Du courage ma soeur.
Dukomeze twibuke twiyubaka.
-
-
-
-
-
Nijye watanze ubuhamya, ndabashimiye cyane abatanze ibitekerezo no kumfata mumugongo, bintera imbaraga zo gukomeza kujya mbere. Nanjye mboneyeho gukomeza abababaye, mwe kwiheba dufatanye kwibuka twiyubaka ibyatubayeho nta ruhare twabigizemo ariko ejo hacu hazaza hari mu Biganza byacu dufatanye gutegura imbere heza.


text:
Umwana na Murumuna we
Umugore w’umuhinzi umunsi umwe yarabyutse afata isuka, imbuto n’abana be babiri umuto w’uruhinja na mukuru we wari agiye kumufasha kurera agahinja mu gihe ari bube ari ku buhinge, n’uko n’isuka ku rutugu baramanuka dore ko umurima bahingagamo wari mu gishanga hafi y’umugezi.
Bagezeyo asasa umusambi afungura n’umutaka arabicaza abwira umukuru ati ”Maze rero kibondo underere umwana neza kandi uramenye ntarire kuko narira ndaguhonda.”
Ubundi umugore si uguhiiiiiinga ! Ubuhinge abugira bugari, arabutakagura reka sinakubwira ubuhinge bugeze kure yumva agasaku k’uruhinja rwe ruboroga, bimurembeje aramanuka asanga wa murezi we yiciriye umwanana w’igitoki arimo arawusimbizaaa, mbese yabyiniriye byacitse, nyina ararakara cyane n’ umujinya mwinshi ahita uwumushikuza maze awujugunya muri wa mugezi amazi awutembana umwana abireba biramubabaza cyane.
Nyina niko kumubaza ati ”Umwana wanjye yahogoye nawe ngo urakinisha ibyo bikanana byawe ubyita abana ?” Nuko aricara aha umwana wariraga ibere arangije asubira mu murima asiga amwihanangirije ati "nongere numve murumuna wawe arira ngo urimo gukinisha ibyo
bikanana urambona."
Asubiye mu murima wa mwana ati " ukuntu nanjye yanjugunyiye umwana wanjye mu mazi reka nanjye mwishyure !"
Kandi erega ubwo uragira ngo umwana yarakinaga ! Reka da ibyo yagambiriye yabigezeho kuko yahise afata murumuna we no mu mazi ngo :
“Dumburi” arasoma ubundi ibye birangirira aho.
Kera kabaye reka nyina azahingure asange umwana mukuru yihimuye.
Related Posts by Categories


text:
Ikiganiro kirambuye na Mani Martin, umunyempano uvugisha benshi (Video)
4
16-05-2018 - saa 16:21, Dusabimana Aimable
Mani Martin, umwe mu bahanzi bafite ubuhanga bwihariye, yigaragaje bwa mbere aririmbira Imana inganzo imaze kwaguka ajya mu muziki ugamije ubucuruzi; abatabarika bashima impano ye gusa hari n’abatanyurwa bamufata nk’uwateye umugongo agakiza.
Ni umuhanga mu guhanga byihariye akaba ntagereranywa mu kugira ijwi ryuje ubuhanga. Impano yo kuririmba yayivomereye kuva mu buto akibyiruka amenyekana cyane mu ndirimbo zo guhimbaza Imana. Nyuma yaguye inganzo ayerekeza no mu muziki bamwe bita ‘uw’Isi’.
Mani Martin azwi cyane asengera mu itorero rya ADEPR ndetse yabaye umwe mu baramyi bakomeye mu Rwanda binyuze mu ndirimbo nka ‘Urukumbuzi’, ‘Ituro’ n’izindi nyinshi . Nyuma yiyeguriye umuziki wa ‘secular’ mu ndirimbo zamenyekanye zirimo ‘Ideni’, ‘Amazi Magari’, ‘Yari Wowe’ n’izindi.
Muri iki gihe yabaye nk’uhindura umuvuno amaze kumenyerwa mu ndirimbo zishyira imbere umudiho wa kinyafurika, rimwe na rimwe anumvikana muri gakondo y’u Rwanda.
Mu kiganiro kirambuye na IGIHE, Mani Martin yatangaje ko umuziki aririmba ahanini ushingira ku wo ari we ndetse n’ubutumwa bushobora guhindura umuryango mugari mu buryo bugira akamaro.
Ati “Ndi umuhanzi utagira imipaka mu byo ndirimba, ni nayo mpamvu mu bijyanye n’injyana abantu benshi bakunda kunyibazaho. Ni ukuvuga ngo ntabwo njyewe nishyiriraho imipaka, ibintu byose nshobora kubiririmba cyane cyane iyo bifite akamaro.”
Yanakomoje ku mpamvu atacyumvikana cyane mu ndirimbo zimenyekanisha iyobokamana. Ibi iyo abivugaho adaciye ku ruhande akubwira ko ubu yinjiye mu muziki by’umwuga ndetse akavuga no ku batishimira icyerekezo yahisemo gufata.
Ati “Kuba buri muntu wese atekereza ukwe n’undi ukwe ngira ngo niyo mpamvu ituma dushobora guhuza ibitekerezo tukubaka Isi. Nta muntu nasaba kubyumva uko mbyumva ariko nta n’uwansaba kubyumva uko abyumva kuko ni imyumvire yacu itandukanye.”
Ikiganiro kirambuye IGIHE yagiranye na Mani Martin
IGIHE: Umuziki wawutangiye gute?
Mani Martin: Natangiye gukunda muzika mfite imyaka mike cyane, itandatatu, ku mashuri abanza.
Nakundaga kuririmba uturirimbo numva kuri radiyo, izo numva mu kiliziya n’izo mwarimu atwigisha. Ni gutyo navuga ko impano yanjye yagaragaye kuko yabonywe cyane n’umwarimu wo mu mashuri abanza hanyuma nkomeza kubikunda cyane no kubikora ariko ntarabigize umwuga.
Navuga ko hashize imyaka irindwi mbikora nk’umwuga, imyaka y’umugisha kuko nabonye ibihembo byinshi bitandukanye haba hano mu Rwanda aho nahembwe mu myaka itatu nk’umuhanzi ukora injyana gakondo no hanze aho navuga nk’ishimwe rya BBC World Service ubwo batoranyaga indirimbo yanjye ‘My Destiny’ nk’iy’ibihe byose mu 2014. Nabonye umudali wa ‘Bronze’ mu irushanwa ry’ibihugu bikoresha Igifaransa. Ni byinshi.
Ndi umuntu ukunda kuba nakoresha umuziki mu buryo buzana impinduka haba mu buzima bwanjye bwite no ku bwa rubanda. Mu mamashuri yisumbuye nize indimi n’ubuvanganzo muri Centre Islamic de Kigali nsoreza muri Kaminuza ya Mount Kenya aho nize Itumanaho Rusange n’Itangazamakuru.
IGIHE: Umunsi wa Mani Martin muri iki gihe uba wifashe gute?
Mani Martin: Ntabwo ngira umunsi umeze kimwe, naba mbeshye, iminsi yanjye iterwa na gahunda igaterwa n’igihe naryamiye! Hari ubwo ndyama ntinze nagiye nko muri ‘studio’ cyangwa mu myitozo y’uburyo butandukanye.
Biterwa mu by’ukuri na gahunda runaka ariko akenshi iyo ntari kuririmba mba ndi muri ‘gym’ ubundi ndi gusoma. Nkunda gusoma cyane ibitabo, inkuru zitandukanye ndetse nkareba ‘film’ gacye.
IGIHE: Ni iyihe mpamvu yatumye Mani Martin ayoboka ‘gym’?
Mani Martin: Gukora siporo ni byiza cyane muri rusange, bituma umuntu agira ubuzima bwiza. Ni iyo mpamvu nta yindi.
IGIHE: Inganzo ya Mani Martin ubundi ishingiye ku ki?
Mbere ya byose nkunda no kwerekeza inganzo yanjye ku bintu biba bifite aho bihurira nanjye mbere y’uko bijya ku bandi.
IGIHE: Ni iyihe ndirimbo ufata nk’icyitegererezo mu zo wakoze?
Mani Martin: Indirimbo z’umuhanzi kuri njye ni nk’abana b’umubyeyi. Biragora gutoranyamo imwe ngo uvuge ko iruta izindi, ariko izo nkunda gutekerezaho cyane mu zo nanditse ni iy’ahagana mu 2009 yitwa ‘Icyo dupfana kiruta icyo dupfa’, iyo nsubije amaso inyuma nkareba imyaka nari mfite n’ibitekerezo biyirimo numva ko atari imbaraga zanjye zatumye mbasha kuyandika mu by’ukuri. Mbishimira Imana kuba ubwo butumwa bwaranyuzemo icyo gihe.
IGIHE: Kuki muri iki gihe wahisemo kwibanda ku njyana ya kinyafurika?
Mani Martin: Umuziki wanjye ntushobora kwitandukanya n’uwo ndi we. Iyo mpanga n’iyo ndirimbo sinshobora kuvuga ngo reka mbikore gutya mbishyire mu njyana runaka. Ntekereza ko iyo abantu babyumvise bakumvamo iyo mu Rwanda cyangwa se iyo muri Afurika ni ukubera ko ari njyewe. Ntabwo ari ibintu mbanza gushushanya kugira ngo bimere kuriya.
IGIHE: Album ‘Afro’ ivuze iki kuri Mani Martin?
Mani Martin: Ni album abantu bakiri kwakira mu by’ukuri, ntabwo iramenyekana ku rwego ruhagije. Abamaze kuyimenya bayakiriye neza, imaze kugurishwa ku mbuga za internet zitandukanye n’abandi bayimenya bayakira neza.
Yamfashije gukora mu buryo bwagutse, ni ubwa mbere nari nkoze ibitaramo bizenguruka igihugu. Ikindi kuva nayikora ndi kubona muzika yanjye kuri televiziyo zikomeye nka B Black Africa nibwo bwa mbere kuva natangira gukora umuziki bacuranze ibihangano byanjye, wenda ku zindi mpuzamahanga zacagaho ariko kuri iyo zari zitaracaho.
IGIHE: Ni iyihe mishinga ushyize imbere muri iyi minsi?
Mani Martin: Mu byo ntegurira abantu muri iyi minsi harimo gusohora indirimbo yitwa ‘Urwa Gasabo’ nayisohoye muri album yanjye ya kane icuranzwe n’inanga gakondo ariko nza guhitamo kongera kuyisubiramo mu buryo bw’amajwi gusa. Ni ikintu nshaka guhereza abanyarwanda bakunda umuziki kuko abahanzi bo hambere barabikundaga nk’iyo wumvise umuziki wa Rugamba Sipiriyani, Amasimbi n’Amakombe n’abandi bagiye bakora muri iyo njyana bikaryoha.
Nizeye ko abantu bazayikunda ariko nzayisohorana n’indi yitwa ‘Chalala’ ubwabyo ni ijambo ridafite ikintu risobanuye. Ni nko kuvuga ‘Melodie of Freedom’.
Ubundi mba ndi gukora amashusho y’indirimbo ziri kuri iyi album ndetse no gukorana n’abandi bahanzi baba abo mu Rwanda bakizamuka n’abo hirya no hino kugira ngo mwese mumenyekane.
IGIHE: Umushinga w’indirimbo wakoranye na Sauti Sol ugeze he?
Mani Martin: Izaza vuba, ni umushinga mu by’ukuri wizwe neza, wakozweho neza, twamaze gufata amajwi n’amashusho. Gusa muri iki gihe turimo twari tukiri gushaka igihe cyiza twayishyira hanze cyane cyane ariko bo badafite indirimbo nshyashya ihari kuko mu byo twemeranyije tujya gukorana harimo ko izasohoka ari yo nshyashya ku mpande zombi dufite kugira ngo tubashe gufatanya kuyimenyekanisha.
Yarangiye muri iki gihe hari izindi bafite zasohotse, turacyategereje kuyisohora nyuma y’izo bafite zikiri kumenyekanishwa cyo kimwe n’izanjye hanyuma tukayishyira hanze. Hari n’indi nakoranye na Eddy Kenzo ubu twakoze n’amashusho ndumva ari nayo izasohoka mbere.
IGIHE: Hari indi mishinga uhishiye abakunzi bawe?
Mani Martin: Iyo umuntu amaze igihe kirekire mu mwuga w’ubuhanzi ntekereza ko biba byiza utangiye no kureba inyuma ku bato bafite ibyo bakwigiraho mu buhanzi bwawe bifuza gutera indi ntambwe.
Umwe mu migisha nagize cyane mu rugendo rwa muzika, nagiye mbona abana bato benshi bumva bakora muzika bakagera ikirenge mu cyanjye bintera ishyaka ryo kumva ko nafasha, si bose birumvikana ariko bake bashoboka nabo dufitanye imishinga. Byamfashije gukuza umuryango mugari wa muzika no gufasha abo bahanzi kuberekeza imbere.
IGIHE: Abagukunze mu ndirimbo zihimbaza Imana ubateganyiriza iki?
Mani Martin: Sintandukanya abakunda ibihangano byanjye, ntabwo mbashyira mu byiciro, ntekereza ko ari abantu muri rusange kuko ibyo ndirimba byose bibamo Imana.
Mani Martin, umuhanzi ufite impano yihariye mu muziki wo mu Rwanda
Iyo ndirimba urukundo, iyo ndirimba amahoro, iyo ndirimbo ubumwe n’imibanire y’abantu byose bikubiyemo Imana cyane cyane ko ari yo igena ibyo byose. Gusa ntibikuraho ko hari abakunda by’umwihariko indirimbo zibanze ku iyobokamana, igihe icyo ari cyo cyose nshobora kuba naririmba indirimbo nk’iyo biterwa n’uko inganzo yaje kuko si ibintu nshobora gutegeka ngo nibize mbihange.
Ni ibintu bibanza kugira isoko biturukaho. Uko nshobora kwicara uyu munsi wenda mbonye umwana urwaye ‘cancer’ wo muri Nyabihu nkumva hari icyo namuririmbaho wenda mutabariza cyangwa mvuga ku buzima bwe niko nshobora no kubyuka mu gitondo nkumva indirimbo nk’iyo mperuka gukora mu myaka ibiri ishize yitwa ‘Ituro’ nkumva injemo. Ni indirimbo y’ishimwe, yo guhimbaza Imana. Ntabwo ntekereza ko ari ibintu ngomba gutegeka ngo bize kubera ko hari abantu bashaka kubyumva, ni ubuvanganzo kandi buza mu gihe cyabwo.
IGIHE: Ni iki Mani Martin atekereza ku batishimira iyo nzira yayoboyemo ubuhanzi bwe?
Mani Martin: Ubuhanzi bwanjye nta kintu bupfana n’imyemerere ya buri muntu uwo ari we wese keretse iyo yiyumvisemo bitewe n’igihangano naririmbye. Nta kintu na kimwe buhindura cyangwa se ngo bwangize ku myemerere yanjye ku giti cyanjye, ntekereza ko uwaba afite imyumvire yo kumva ko bitari byiza kuba abantu baririmba ibintu bitajyanye n’iyobokamana na we ni uburenganzira bwe kubitekereza gutyo kuko ku Isi buri muntu afite uko yumva ibintu.
Ubuhanzi kuri njye ni akazi, ni umwuga wanjye. Muri buri kwemera uko ari ko kose abantu baguhuriramo ariko bakagira umurimo bakora. Ushobora kuba uri umunyamakuru ariko usengera muri Islam cyangwa muri Gatolika. Sinibaza ko mu kwemera kwabo bashobora kukubuza gukora akazi kawe.
Iyo bigeze muri muzika sinzi impamvu iyo myumvire iza ariko kuri njye muzika yanjye ni akazi kantunze nk’uko n’abafite imyemerere yihariye baba bafite akazi bakora.
Mani Martin aravugisha benshi muri iki gihe
Mani Martin muri iki gihe avugwaho bitandukanye biturutse ku byo atangaza ntibivugweho rumwe bituma abafana babigereranya n’ishusho bamubonagamo akiri umururirimbyi w’indirimbo zo guhimbaza Imana gusa.
Muri iki gihe avugwaho cyane biturutse ku buryo yifotoza n’impaka abafana basigaye bamugiraho ku byo yandika n’amafoto asohora. By’umwihariko mu minsi ishize yabyukije impaka zishingiye ku buryo yanditse nk’amashyengo kuri Instagram agasaba ko umukobwa ubyifuza yamwandikira bagahuza bakabyara ‘umwana mwiza’.
Iyo asubiza inabi yukwa na bamwe batishimira uko yahinduye inzira agira ati “Abantu dufite imirimo tugomba gukora yo kugira ngo tubeho ariko twongeraho n’indi idakwiye. Nta muntu n’umwe nzi wabaho ngo ajye afata amafoto uko abandi babyumva, yambare uko babyumva, yiyogosheshe uko babishaka. Ntabwo byashoboka.”
Yemeza ko umuntu ku giti cye agira uburenganzira bwo kubaho uko abyumva kuko nta washimisha bose ndetse ngo yakira buri wese uko atekereza haba mu migenzereze ye n’intekerezo yamugiraho
Mani Martin avuga ko yifuza ko abantu bakira uko baremwe mu buryo butandukanye ndetse batekereza ibidahuye ariko akabishima iyo bidashobora kugira icyo byangiza cyangwa ngo bigire uwo bigumura bimutera kwitwara mu buryo budakwiye.
IGIHE yasuye Mani Martin ku icumbi rye ku Kivugiza
Mani Martin akora muzika yiganjemo ifite umudiho wa Kinyafurika
Mani Martin yakunzwe bidasanzwe mu ndirimbo 'Urukumbuzi' na 'Icyo dupfana kiruta icyo dupfa’


text:
Charles Kwizera abagezaho Inspiration on Sunday.
Abanyamadini banyuranye bavuga, baganira, batanga ibitekerezo ku ngingo zinyuranye zubaka ubuzima bw’umwuka. Ni ikiganiro gikorwa ku buryo bwo kubaza ibibazo hanyuma abatumirwa bagasubiza kugirango ingingo y’umunsi iganirwaho isobanuke bihagije.
— - - - - - - - - - - - - - - - - - - - - - - - - - - - - - - - -
UMUNSI: Ku Cyumweru
AMASAHA: 08:00 - 10:00 (Igitondo)
— - - - - - - - - - - - - - - - - - - - - - - - - - - - - - - - -
muraho. ikiganito cyabyu ni inyamibwa ariki abageberwa bikorwa benshi ntacyo kibamarira kuberako batacyumva kuberako baba bagiye mu materaniro. muzagihindutire amasaha. murakoze
Imana ishimwe?
Yesu ashimwe, mbaje kubashimira kubwo ikiganiro cyanyu kiza kidufasha cyane cyane mukurushaho gusobanukirwa ibyo twizera ari nayo mpamvu nasanze byafasha abakigenewe benshi kurushaho kiramutse gihinduriwe amasaha kuko ariya masaha benshi baba bagiye gusenga abandi bitegura kujyayo ntibagikurikire uko bikwiye nifuga ko bishobotse nibura mwagishyira mu masaha ya nimugoroba abakristo basubiye mu mago. Murakoze Imana ibahe umugisha
Mwaramutse! Nshimishwa n’ikiganiro Inspiration on Sunday, gusa nkabura uko ngikurikirana kubera ko gihita mu gihe benshi mu bakirisito b’amatorero atandukanye baba bari kwerekeza mu materaniro.Byashoboka icyo kiganiro gihindurirwa isaha cg se kikajya cyongera guhitishwa mu masaha ya nimugoroba? Bikunze byafasha benshi kujya bagikurikirana bagafashwa kandi bakanunguka byinshi mu iyobokamana. Murakoze,Imana ibahe umugisha.


text:
Mu 2016 umubare w’abarimu babyigiye mu mashuri yisumbuye wari 69.2% uvuye kuri 63.4% muri 2011. Ni mu gihe ku rwego rw’igihugu abakozi bafite ubumenyi bujyanye n’ibikenewe ku isoko ry’umurimo ubu bangana na 61%, ugereranyije n’abantu bose bari mu kazi.
Mu kiganiro Minisitiri w’Intebe yagiranye n’Inteko Ishinga Amategeko mu cyumweru gishize ku ruhare rw’uburezi mu kubaka igihugu gifite ubukungu bushingiye ku bumenyi, yagaragaje ko mu mashuri yisumbuye harimo ikibazo cy’abarimu badafite ubushobozi.
Yanagaragaje ko umubare w’abarangiza amashuri yisumbuye, amakuru na kaminuza batabona akazi ukiri hejuru, aho abarangije kaminuza n’amashuri makuru batabashije kubona akazi ari 27.7% naho abarangije amashuri yisumbuye batabashije kubona akazi bangana na 35%.
Bamwe mu bagize Inteko ishinga amategeko bibajije impamvu Guverinoma ivuga ko ifite abarimu batize uburezi nyamara mu bashomeri barangije kwiga ibyiciro binyuranye harimo n’abize uburezi. Ibi byatumye batanga igitekerezo cy’uko hakwirukanwa abatarize uburezi hagashyirwamo ababwize badafite akazi kugira ngo iki cyuho kivemo.
Depite Mukandekezi Petronille yagize ati “Ibyo aribyo byose muri 35% barangije amashuri yisumbuye badafite akazi harimo abize kwigisha bivuga ngo bemerewe kwigisha, ariko turacyasanga mu mashuri abanza abarimu bita ‘aba-autres’, abatarize uburezi kandi muri bariya harimo abize TTC [kwigisha mu mashuri abanza], kuki aba bantu badasimbura bariya ngo uyu mubare ugabanuke.”
Depite Uwamama Marie Claire yongeyeho ko Guverinoma yareba uko isimbuza abatarize uburezi kugira ngo umubare w’abashomeri babwize ugabanuke ndetse n’icyuho mu barimu badashoboye kigabanuke.
Minisitiri w’Intebe yasobanuye ko muri 69.2% bigisha mu mashuri yisumbuye badafite ubushobozi harimo abarimu bigisha ku nzego batakabaye bigishaho n’abigisha ibyo bize ariko batarize ubwarimu.
Yemeje ko nk’umwarimu wize imibare akaba ariyo yigisha atazirukanwa kuko ibyo yigisha yarabyize ahubwo icyo abura ni akantu gato ko kumuhugura uko iyo mibare yize yayigisha.
Yagize ati “Niba amaze imyaka itanu yigisha mu mashuri yisumbuye, yigisha ibyo yize ariko abura agashami gato k’ubumenyi mu kwigisha, twumva ko tutamutakaza mu gihe amaze kugira ubunararibonye bwo guhagarara imbere y’abana no kubabwira ibyo abigisha, ahubwo twamuhugura gato gusa ku bijyanye no kwigisha iyo siyansi yize.”
Minisitiri w’Intebe yakomoje no ku barimu bigisha mu mashuri yisumbuye nabo bafite dipolome y’amashuri yisumbuye gusa, avuga ko abo bigisha aho batakagombye kwigisha bazagenda basimbuzwa buhoro buhoro cyangwa se bamwe muri bo bakajyanwa kwiga amasomo arimo n’ubumenyi mu byo kwigisha.
Kuba hari abize uburezi bari mu bushomeri kandi biboneka ko bakenewe, Minisitiri w’uburezi Dr Musafiri Papias yasobanuye ko nk’abarangiza muri TTC barenze abarimu bakenewe mu mashuri abanza, icyakora avuga ko kuba aya mashuri yiyongeraho 3% buri mwaka, kuba hari abajya mu kiruhuko cy’izabukuru n’amashuri mashya ahangwa, bizatanga umusanzu mu gukemura ikibazo.
Amafoto: Primature


text:
Umuturage wo mu gihugu cy’u Bufaransa ahitwa Rhône-Alpes, yateje cyamunara inzu y’ibyumba bine ikagira n’ubuso bwa metero kare 100 zishobora guturwaho n’izindi 350 zakorerwaho ibindi.
Iyo nzu ifite ububi buhagije yayishyize ku giciro cy’iyero rimwe [euro], ni ukuvuga amanyarwanda atarenze 880.
Igitangaje ariko, ni uko iyi nzu yayisobanuye nk’iteye ubwoba. Ati «Mu myaka y’1950 iyi nzu yabereyemo ubwicanyi ndengakamere. Abayiciwemo bari inshuti [umusore/umugabo n’umukobwa/umugore], bazizwa ubukungu byavugwaga ko bwayiburiyemo.»
Nyir’inzu akomeza agira ati «Abakoze ubu bwicanyi baba bari abakozi bari baje ku kazi nubwo ibyo bitaremezwa, nyuma yo kubukora bakaba baraburiwe irengero ku buryo nta kimenyetso cyabo na kimwe cyagaragaye.»
Uko byamera kose, iby’iyi nzu ni ibibazo gusa: Guhondagurwa mu madirishya, urusaku ruyumvikanira hafi, ibintu biyigendamo no hafi yayo n’ibindi.
Nyir’inzu icyakora arangiza kugaragaza ibiranga inzu ye abwira abantu kudatinya kuyitangaho ibiciro.
Source: planet.fr


text:
18/12/2016 Isesengura ry’umunyamategeko Prof. Charles Kambanda
Ngo Papa (Vatican) nasabe imbabazi ku cyaha cya jenoside kubera ko yasabye imbabazi kw’ihohoterwa ry‘abana ryakozwe na bamwe mu bapadiri!
1. Sinshaka kujya mu kibazo “Kiliziya Gatulika ni iki” cyangwa, “Kiliziya Gatulika iba he”? Ubishaka yajya kureba ibisobanuro birambuye mu nyandiko (Documents) z’inama nkuru ya Vatikani ya kabiri (Vatican II Council), cyane cyane inyandiko yiswe mu rurimi rw’igifransa « constitution dogmatique ”Lumen gentium”». Ni ngombwa gusobanukirwa icyo Kiliziya Gatulika iricyo mbere yuko tuvuga ibindi kuri iyi subject.
2. Kugirango ubuyobozi bwa Kiliziya Gatulika busabe imbabazi ku cyaha cyakozwe n’umupadiri, uwihayimana cyangwa umukirisitu usanzwe, ubuyobozi bwa Kiliziya Gatulika bwagombye kuba bwaragize uruhare mu cyaha kivugwa. Urwo ruhare rushobora kuba mu buryo bwa vicarious liability cyangwa se mu buryo bw‘ubufatanyacyaha ( criminal liability).
3. Ese, umukoresha ( Kiliziya Gatulika) ashobara kuryozwa ( vicarious liability/responsabilité indirecte) ibyaha – bihanwa n’amategeko mpanabyaha by’umukozi; ibyaha umukozi yakoze ari mu kazi k’umukoresha?
Ubundi kirazira ko umukoresha abazwa ibyaha by’umukozi we. Ariko, hari situations eshatu ( exceptions) iyo imwe muri izo exceptions ibaye, umukoresha aryozwa ibyaha by’umukozi we ( vicarious liability). Kugirango umukoresha abazwe ibyaha bihanwa n‘amategeko mpanabyaha umukozi yakoze, kimwe mubikurikira kigomba kuba cyarabaye:
(a) Umukoresha ( Kiliziya Gatulika)agomba kuba yategetse umukozi we ( padiri) gukora icyaha aregwa, CYANGWA
(b) Ibikorwa bigize icyaha umukozi ( padiri) aregwa n’ibyo bikorwa bigize akazi umukozi (padiri) yahawe gukora.
CYANGWA
(c) Umukozi (padiri) yakoze biriya byaha hagamijwe ko umukoresha (Kiliziya Gatulika) abona inyungu. Kandi izo nyungu zigomba kuba zihura n’inyungu umukoresha yashakaga kubona igihe yahaga umukozi we (padiri) akazi yakoreyeho icyaha. Ibyo bikorwa ( ibyaha) umukozi (padiri) yakoze bigomba kuba bifitanye isano n‘akazi umukoresha ( Kiliziya Gatulika) yahaye umukozi gukora.
Birumvikana ko ku cyaha cya jenoside bivugwa ko abapadiri bamwe bakoze, nta exception n‘imwe yatuma umukoresha ( diyoseze ) wa bariya bapadiri yabazwa kiriya cyaha gihanwa n’amategeko mpanabyaha y’u Rwanda.
Ku rundi ruhande ariko, abapadiri bakoze child abuse ku bana muri Amerika n‘ahandi, bo ibyaha bifitanye isano n’akazi bari bashinzwe gukora. Akazi ka padiri karimo counseling, gusiga amavuta matagatifu ku bantu, guha abantu amazi y’umugisha, gutanga penetensiya, etc. Ibyo byose bikorwa mu mwiherero, mu buryo bw‘ibanga. Iyo niyo environment biriya byaha by’urukoza isoni ku bana byakorewemo. Kandi, Kilziya Gatulika ifite inyungu ko abantu bagana abapadiri mu mwiherero , mu ibanga ngo babone amasakaramentu. Ni ukuvuga ko hagati ya bariya bana na diyoseze, hariho fiduciary relationship. Kandi bariya bapadiri (abakozi ba diyoseze) bakoresheje position yabo kubona advantages – kandi ku bana bato – bityo diyoseze ikaba itarakoze akazi kayo ka supervision yaba padiri bashinze abana bato kandi hari fiduciary relationship hagati y‘abana na diyoseze.
Kuvuga ngo abantu bishwe bahungiye kuri paruwasi/kwa padiri bityo Kiliziya Gatulika ikabibazwa, ntabwo bihagije. Kwa padiri ntabwo ari ikigo gishinzwe gucumbikira abantu kandi kwa padiri ntabwo hafite ibyangombwa bisabwa abantu bacumbikira abandi, harimo no gucungirwa umutekano. Akazi ka padiri nta nshingano zo gucumbikira abantu zirimo n’ubwo yaba ari mukaga yahahungira bitewe nuko yumva ko byamufasha. Nubwo umuntu uhunga akaga akariko kose atakumirwa kwinjira ahantu akeka ko hatekanye, uwakira umuntu uhunga akaga atagomba gusabwa gukora ibitangaza cyangwa gukora ibintu bidasanzwe.
Kubera izi mpamvu mvuze haruguru, kuvuga ngo Papa asabe imbabazi kuri jenoside kubera ko yazisabye ku bana bafashwe, ni ukuvanga amasaka n’amasakaramentu. Nta kuntu umuntu yasaba imbabazi ku cyaha atagizemo uruhare ku buryo bwa vicarious liability cyangwa criminal liability.
4. Ese, Kiliziya Gatulika yaba iregwa ubufatanyacyaha naba padiri bivugwa ko bakoze jenoside cyangwa se, Kiliziya Gatulika hari uburyo yagaragaye mu bwicanyi?
Ubundi, iyo bigaragaye ko umuntu yafashije undi gukora icyaha gihanwa n’amategeko mpanabyaha, ( aiding and abetting or accessory), uyu muntu ahanwa nkaho we ubwe yakoze icyo cyaha uregwa yakoze bityo akaba yabihanirwa akanabiryozwa.
Kugirango umuntu ahamwe n’icyaha kitwa aiding and abetting ibyaha by’undi muntu, hagombye kuboneka ibimenyetso by’ibintu bikurikira:
(a) ko icyaha kivugwa koko cyakozwe
(b) uregwa gufasha uwakoze icyaha muby’ukuri yatanze itegeko ko icyaha gikorwa, yasabye ko icyaha gikorwa
(c)uregwa gufasha uwakoze icyaha yagombye kuba yarafashije uregwa gukora icyaha abigambiriye kandi ashaka ko icyaha koko gikorwa.
Kandi,
(d) uregwa ubufatanyacyaha yakoze (b) na (c) mbere y’uko icyo cyaha gikorwa/kiba.
Iyo umuntu aregwa ubufatanyacyaha ( accessory), uwafashije mu cyaha arabihanirwa akaba yanatanga indishyi y‘akababaro. Kugirango ibi bibe, hagombye kugaragazwa ibimenyetso simusiga ko:
(a) umufatanyacyaha yari azi neza, adashidikanya ko, umuntu yafashaga yakoze icyo cyaha, kandi
(b) uwafashije yabikoze agambiriye kubuza ko uwakoze icyaha afatwa ngo ahanwe uko biteganywa n’amategeko.
Birumvikana ko Kiliziya Gatulika itafashije umuntu uwariwe wese mu cyaha kiswe jenoside yabaye mbere y‘uko kiriya cyaha gikorwa ( aiding and abetting) cyangwa nyuma yicyaha (accessory).
Imanza z‘abapadri bakoze ibyaha bya child abuse, facts zabo ziratandukanye. Abayobozi ba bariya bapadiri bahamwe no gufasha abapadiri mu cyaha nyuma y’icyo cyaha ( accessory). Gute? Muri cases zose, diyioseze zamenyaga ko abapadri bahohoteraga bariya bana. Akenshi, ubuyobozi bwa diyoseze icyo bwakoze ni uguhindurira bariya bapadiri bakabashyira ahandi cyangwa ubuyobozi bwa diyoseze bukavugana n’imiryango y’abo bana hagamijwe ko babikira ibanga abo bapadiri. Ni ukuvuga ko diyoseze/Kiliziya Gatulika yagize uruhare muri biriya byaha by’ihohotera rya bariya bana. Kuba Papa yarasabye imbabazi kuri biriya byaha byo birumvikana.
Mu kwanzura:
Nta theory n‘imwe izwi mu mategeko ( mpanabyaha cyangwa mbonezamubano), ethics, morality cyangwa criminal justice yashingirwaho kubwira Kiliziya Gatulika gusaba imbabazi ku cyaha cya jenoside. Kuba Papa yarasabye imbabazi ku byaha byakozwe na bamwe mu bapadiri ku bana muri Amerika n’u Burayi, ntaho bihuriye na case ya “jenoside” ivugwa mu Rwanda. Nanone, Leta ya Kagame iravanga amasaka n’amasakaramentu.


text:
Igisubizo: Ubundi ijambo “idini” risobanura “imyizerere ijyanye no kuramya Imana imwe cyangwa nyinshi, akenshi bijyana n’imyitwarire n’imigenzo byihariye; mu yandi magambo, imyizerere cyangwa gusenga byihariye, akenshi bijyana n’amategeko y’imyitwarire”. Dukurikije ubwo busobanuro, Bibiliya ikunze kuvuga ku madini, ariko kenshi inyigisho n’imyizerere y’ayo “madini” ntabwo Imana iba iyishimiye.
Igice cya 11 cy’igitabo cy’Intangiriro niho tubona ubwa mbere ikintu gisa n’idini, aho abakomotse kuri Nowa bibumbiye hamwe, batangira kubaka umunara w’i Babeli, aho kumvira itegeko ry’Imana ryo gukwirakwira isi. Bibeshyaga ko ubumwe bwabo aribwo ngombwa kurusha ubusabane n’Imana. Imana yapfubije iyo migambi yabo ubwo yavangana indimi bavugaga, nuko bananitwa kumvikana idini ryabo rizima rityo.
Mu Kuva igice cya 6 n’ahakurikiraho, Imana “yashyiriyeho” idini Abayisirayeli. Amategeko icumi y’Imana, amategeko yandi arebana n’ihema ry’ibonaniro ndetse n’ibijyanye n’ubutambyi byose byashyizweho n’Imana kandi bikagomba kubahirizwa n’Abayisirayeli. Isezerano Rishya ritubwira ko icyo iryo dini ryari rimaze cyari kwerekana ko hakenewe Umukiza, Mesiya (Abagalatiya 3, Abaroma 7). Ariko siko benshi babyumvaga, ahubwo bashinze ijosi baha agaciro ayo mategeko n’imigenzo aho gusabana n’Imana yabishyizeho.
Urebye mu mateka ya Isirayeli, usanga amakimbirane bagiye banyuramo yari afite aho ahuriye n’amadini yandi. Ingero twatanga ni nk’idini ryo gusenga Bayali (Abacamanza 6, 1 Abamu 18), Dagoni (1 Samweli 5) na Moleki (2 Abami 23:10). Imana yaneshaga abari muri ayo madini, byerekana ko iri hejuru kandi ko ishoboye byose.
Mu mavanjili, Abafarizayo n’Abasadukayo bagaragara nk’abanyamadini bo mu gihe cya Kristo. Yesu yahoraga ashyogoranya nabo bapfa inyigisho zabo zifutamye n’uburyarya bwabo. Mu nzandiko zo mu Isezerano Rishya, hari bamwe bavanganga ubutumwa bwiza bagashyiramo indi migenzo ngo iganisha ku gakiza. Yewe, bashishikarizaga abizera guhinduka bakayoboka iyo “migenzo myiza” yo mu madini yabo. Ibitabo byandikiwe Abagalatiya n’Abanyekolosi bitanga impanuro n’impuruza zo kwirinda ayo madini n’ubuyobe bwayo. Mu gitabo cy’Ibyahishuriwe Yohana, duhanurirwa ko amadini azagira uruhare rukomeye cyane mu gufasha Antikristo gushyiraho idini rimwe rusange.
Akenshi rero iyo usuzumye, usanga nta kindi kiva mu madini uretse kurangaza abantu bakibagirwa Imana. Ariko nanone, Bibiliya ivuga ku bizera bibumbira hamwe, bari mu mugambi w’Imana. Imana yita ubu bwiyunge bw’abizera “amatorero”. Ukurikije uko ibitabo by’Ibyakozwe n’Intumwa n’izindi nzandiko zikurikiraho, amatorero nubwo yagira imirongo ngenderwaho atandukanye, agomba kuba yunze ubumwe kandi afatanya n’ayandi. Uku kwishyira hamwe gutuma kwirinda, gukora umurimo neza, ndetse no kuvuga ubutumwa (Ibyakozwe 2:41-47). Aho kwita amatorero amadini, yakitwa wenda “abishyize hamwe basangiye byinshi”.
Muri make, idini ni uburyo muntu ageragerezamo kugera ku Mana, anyuze mu mbaraga ze. Ukwizera kwa Gikristo ni ugusabana n’Imana kubera ibyo yadukoreye binyuze mu gitambo cya Yesu Kristo. Ntitwabasha kwigeza ku Mana, yo ubwayo yaramanutse itwigereraho (Abaroma 5:8). Nta mwirato, ni kubw’Ubuntu bw’Imana (Abefeso 2:8-9). Nta makimbirane mu buyobozi yakagombye, Yesu niwe mutwe wa buri torero (Abanyekolosi 1:18). Ntawe uruta undi, twese turangana muri Kristo (Abagalatiya 3:28). Nuko rero, kwishyira hamwe sicyo kibazo. Kurangarira imigenzo n’andi mategeko y’uko kwishyira hamwe nicyo kibazo.
Ikibazo: Ni ukubera iki nakwizera amadini?
Igisubizo: Ubundi ijambo “idini” risobanura “imyizerere ijyanye no kuramya Imana imwe cyangwa nyinshi, akenshi bijyana n’imyitwarire n’imigenzo byihariye; mu yandi magambo, imyizerere cyangwa gusenga byihariye, akenshi bijyana n’amategeko y’imyitwarire”. Dukurikije ubwo busobanuro, Bibiliya ikunze kuvuga ku madini, ariko kenshi inyigisho n’imyizerere y’ayo “madini” ntabwo Imana iba iyishimiye.